Summary: Vielä ei ole selvää, kulkisiko huippunopea juna lentokentältä Tallinnaan Helsingin vai Espoon kautta.

Siltojen, tunnelien, sähkölinjojen ym. rakentaminen

Viisitoista miljardia euroa. Se on käsittämättömän suuri summa rahaa, lähes kolmannes Suomen valtion vuosibudjetista.
 Sen verran kiinalaiset sijoittajat ovat peliyhtiö Roviosta tunnetun  Peter Vesterbackan  mukaan alustavasti luvanneet yritykselle, joka puuhaa  nopeaa, merenalaista junayhteyttä  Helsinki-Vantaan lentokentältä Tallinnan lentokentän liepeille.
 Tunnelihankkeen rahoittajaksi löytynyt  Touchstone Capital Partners (TCP) on Lontooseen rekisteröity kiinalaisomisteinen sijoitusyhtiö, Vesterbacka kertoo.
 TCP:n verkkosivuilla  kerrotaan hieman kömpelöllä englannilla, että sijoitusyhtiössä on mukana kiinalaisia valtionyhtiöitä ja kansainvälisiä rahoitusalan yrityksiä.
 Peter Vesterbackan luotsaaman FinEst Bay Arena Helsinki -hankkeen havainnekuva. FinEst Bay Area Helsinki
 Vesterbackan ja hänen liikekumppaninsa  Kustaa Valtosen  kehitysyhtiö Finest Bay Arean tiedotteessa kerrotaan, että Touchstonella on “laaja kokemus vastaavanlaisten suurten yksityisten infrastruktuurihankkeiden rahoittamisesta” ja että se olisi tehnyt vastaavia sijoituksia ympäri maailmaa.
 Yhtiön sivuilta on kuitenkin vaikea löytää tarkempaa tietoa projekteista.
 Osa Kiinan maailmanlaajuista jättiprojektia
 Rahoitus tunnelihankkeeseen olisi tulossa TCP:n  One Belt One Road -rahastolta , jolla on yhtiön mukaan on 100 miljardin dollarin pääoma.
 Sillä rahoitetaan TCP:n verkkosivujen mukaan Kiinan valtion muutama vuosi sitten julkistamaa  Vyöhyke ja tie -hanketta  (Belt and Road Initiative, BRI).
 Valtavalla BRI-hankkeella Kiina haluaa rakentaa tehokkaan logistisen verkoston Kiinasta maailmalle muinaisen silkkitien tapaan.
 Nyt silkkiteitä on suunnitteilla kolme maalle ja merelle: alkuperäisen Keski-Aasian ja Lähi-idän kautta Eurooppaan kulkevan reitin lisäksi yksi Tyynellämerellä ja yksi arktisilla alueilla.
 Näiden reittien avulla kiinalaisyhtiöiden valmistamat tuotteet pääsevät sujuvasti maailmanmarkkinoille.
 Vuosi sitten arvioitiin , että BRI-hankkeen käynnistyttyä Kiina olisi jo investoinut yli 200 miljardia dollaria huippunopeisiin rautatieyhteyksiin, jättimäisiin satamiin, vapaakauppa-alueisiin ja tietoliikenneyhteyksiin Aasiassa, Euroopassa ja Afrikassa.
 Kokonaisuudessaan hankkeen arvo olisi jopa tuhat miljardia dollaria.
 “Hyvä sijoitus, ei politiikkaa”
 Kiinan jättimäinen BRI-hanke on herättänyt myös arvostelua. Se on tarjonnut korruptiosta syytetyille maille lainarahaa ilman vaatimuksia demokratiakehityksestä tai ihmisoikeuksien vaalimisesta.
 Toisaalta tiukat lainaehdot ovat ajaneet köyhiä maita Kiinan otteeseen. Muun muassa Sri Lankassa tärkeä satama on Kiinan hallussa peräti 99 vuoden sopimuksella, koska maa ei kyennyt lyhentämään velkaansa.
 Jos tunneli Helsingin ja Tallinnan välille rakennetaan kiinalaisella rahalla, Suomesta tulee osa arktista silkkitietä, Kiinan tehokasta logistiikkaverkostoa.
 Kustaa Valtosen mukaan tunnelin rakentaminen on kuitenkin kiinalaissijoittajille vain hyvä sijoitus vailla poliittisia intressejä.
 Touchstonen rahasto kertoo toimivansa osin veroparatiisina pidetyn Caymansaarten kautta. Onko riskinä, että hankkeeseen tulee hämärää rahaa?
 Ei ole, Vesterbacka ja Valtonen vakuuttavat.
 Rahoituskumppanien taustat on heidän mukaansa selvitetty tarkasti.
 – Se, että rahoitus tulee Luxemburgista tai muualta, ei tarkoita, että se olisi epäilyttävää rahaa, kun tiedetään rahan alkuperä, Valtonen sanoo.
 Miljardilainalla kiinni Kiinaan
 Tulevien kuukausien aikana Finest Bay Area neuvottelee miljardirahoituksen ehdoista. Maailmalla Kiinan rahoittamia rautatiehankkeita ovat rakentaneet kiinalaiset yhtiöt.
 Näin käy luultavasti myös Suomessa, sillä rautatie- ja tunnelirakentamisen osaaminen on Kiinassa maailman huippua, Vesterbacka sanoo.
 Peter Vesterbacka esittelemässä Tallinna-tunnelihanketta tammikuussa 2018. Mihkel Maripuu / AOP
 Rahoituksesta 30 prosenttia on tarkoitus olla pääomasijoitusta ja loput lainaa. Jos hanke etenee, Touchstone Capital Partnersin rahastosta tulee Finest Bay Arean vähemmistöomistaja.
 – Määräysvalta säilyy Suomessa, Valtonen vakuuttaa.
 Puuhamiesten toiveissa on kuitenkin, että rahoittajiksi saataisiin myös eurooppalaisia institutionaalisia sijoittajia, kuten eläkeyhtiöitä.
 Sopiva osuus olisi Vesterbackan mukaan puolet ja puolet. Silloin kiinalaisten lupaamasta 15 miljardista eurosta ei tarvitsisi käyttää kaikkea.
 Kulkeeko reitti Espoon vai Helsingin kautta?
 Ennen kuin huippunopea juna sukeltaa Suomenlahden alle, yhtiöllä on vielä monta estettä ylitettävänään.
 Vuosi sitten valmistunut  virkamiesvetoinen selvitys  tunnelista päätyi ehdottamaan reittiä, joka kulkisi Helsinki-Vantaalta Tallinnaan Helsingin päärautatieaseman kautta.
 Finest Bay Arean suunnitelmassa reittivaihtoehtoja on kaksi, ja molemmat kulkisivat Espoon Keilaniemen kautta. Toisessa näistä raiteet kulkisivat Ilmalan kautta, toinen ei pysähtyisi Helsingin mailla lainkaan.
 Vesterbacka haluaisi valita reitin linjauksen ympäristövaikutusten arvioinnin perusteella.
 Uudenmaan kaavasta päättävä maakuntahallitus kokoontuu ensi maanantaina. Se voi rajata vaihtoehtoja päättämällä, että kaavassa Tallinnan tunneli kulkee Helsingin kautta.
 Helsingin ylipormestari  Jan Vapaavuori  (kok.) suhtautuu tunnelihankkeeseen myönteisesti, mutta skeptisesti.
 Hänen mielestään olisi luontevinta, että linjaus kulkisi Helsingin keskustan kautta.
 – Meillä on Helsinki–Tallinna-kaksoiskaupunki, ei Espoo–Tallinna-kaksoiskaupunkia.
 Jan Vapaavuori Antti Kolppo / Yle
 Hän pitää Finest Bay Arean ja sijoitusyhtiön aiesopimusta vielä hyvin alustavana.
 – Mielestäni tämänpäiväinen uutinen [kiinalaisrahoituksesta] ei vienyt hanketta yhtään mihinkään suuntaan, Vapaavuori sanoi Ylelle perjantaina.
 Oli linjaus mikä tahansa, tunnelihankkeessa ei lepopäiviä pidetä. Aiemmin ilmoitetusta aikataulusta eli joulusta 2024 pidetään kiinni, Vesterbacka sanoo.
 Aikataulu on realistinen, Valtonen vakuuttaa.
 – Projektiaikataulu on rakennettu avajaispäivästä taaksepäin. Olemme ihan hyvin aikataulussa.
 Suunnitteilla on, että 20 minuutin matka Helsinki-Vantaalta Tallinnaan maksaisi 50 euroa suuntaansa. Vuonna 2030 reitillä tehtäisiin Finest Bay Arean laskelmien mukaan 50 miljoonaa matkaa.
 LVM: Ei mahdollista budjettirahoituksella
 Liikenne- ja viestintäministeriön mukaan sekä Virossa että Suomessa on katsottu, että tunnelihanke on niin kallis, ettei sitä koskaan tulla toteuttamaan pelkällä budjettirahoituksella.
 Hanke on erittäin mielenkiintoinen, mutta valtio ei ole siinä millään tavalla mukana, kertoo ylijohtaja  Sabina Lindström .
 Ministeriö käy kuitenkin keskusteluja hankkeesta niin Viron viranomaisten kuin Finest Bay Area -yhtiönkin kanssa.
 Siihen, onko mahdollinen kiinalainen rahoitus Suomelle riski, ylijohtaja Lindström ei ota kantaa.
 – Sitä ei ole tutkittu valtioneuvoston tasolla, eli mitään virallista kantaa meillä ei ole.
 Valtion rajan ylittävä hanke vaatii kuitenkin valtion mukanaoloa. Radan ja tunnelin rakentamisen käynnistäminen vaatii hänen mukaansa poliittisia päätöksiä.
 – Pelkästään yksityishankkeena sitä ei voida viedä eteenpäin.
 “Virossa ei vastustusta”
 Viro on keskellä vallanvaihtoa viime sunnuntain parlamenttivaalien jälkeen, mutta entinen valtiovarainministeri  Kristen Michal  arvioi, etteivät myöskään uusi hallitus ja parlamentti vastusta Tallinnan ja Helsingin välistä tunnelihanketta.
 Hänen mukaansa hankkeen kannattaminen on luonnollista, sillä tunneli ja kaksoispääkaupungin muodostaminen vahvistavat molempia kaupunkeja ja lisäävät niiden kilpailukykyä Riikaa ja Tukholmaa vastaan.
 Michal oli ministerinä reformipuolueen johtamassa hallituksessa, jonka aikana muutama vuosi sitten tunnelihankkeesta alettiin puhua vakavasti.
 Mitä pikemmin jättiprojektiin ryhdytään, sitä parempi, Michal sanoo  Postimees-lehdessä . Hänen mukaansa Viron ja Suomen valtioiden kannattaa nyt hyödyntää yritysten valmius yhteistyöhön.
 Lue lisää:
 Kiinasta miljardipotti Helsingin ja Tallinnan väliselle tunnelille
 Helsinki-Tallinna -rautatietunnelin linjauksesta ei vielä päätöstä maakuntahallituksessa
 Peter Vesterbackan Tallinna-tunneli on saanut 100 miljoonan euron rahoituksen – dubailaisen perheyhtiön rahat käytetään suunnitteluun ja lupiin

Jos Helsinki–Tallinna-tunneli toteutuu, Suomesta tulee osa Kiinan arktista silkkitietä – Peter Vesterbacka toivoo rahoitusta myös länsimaista


Summary: Reformipuolueen ja keskustapuolueen veropoliittiset erot osoittautuivat liian suureksi kynnykseksi hallituskumppanuudelle.

Viron keskustavasemmistolainen keskustapuolue on päättänyt, ettei se ryhdy parlamenttivaalit voittaneen oikeistolaisen reformipuolueen hallituskumppaniksi.
 Keskustapuolueen puoluehallitus päätti perjantaisessa kokouksessaan, ettei keskusta ota vastaan reformin tarjousta hallitusneuvotteluista, kertovat yleisradioyhtiö  ERR  ja  Postimees -lehti.
 Keskustan puheenjohtajan, väistyvän hallituksen pääministerin  Jüri Ratasin  mukaan ylittämättömäksi rajalinjaksi osoittautuivat veropoliittiset erimielisyydet.
 Reformin vaatimukset hallitusneuvotteluille olivat liian tiukat, sanoo keskustalainen talous- ja liikenneministeri  Kadri Simson . Hänen mukaansa ehdoista oli nähtävissä, että neuvottelut olisivat olleet mahdolliset vain sitoutumalla toteuttamaan reformin ohjelmaa.
 Reformi pitää kiinni tasaverosta
 Reformi on toistuvasti ilmoittanut pitävänsä kiinni tasaverosta. Linjauksen mukaan kenenkään ei tarvitse maksaa veroja alle 500 euron tuloista ja sen jälkeen jokaiselta peritään sama 20 prosentin tasavero.
 Keskustajohtoinen hallitus on tuonut Viron verotukseen ansioiden määrään perustuvaa progressiota. Suomessa se on normaalia, mutta Virossa se on ollut tulinen kiistakysymys.
 Reformin suunnitelma antaa sata lisäeuroa kuussa sille neljännekselle virolaisista, jonka palkka on yli 2 100 euroa, syö valtion budjetista lähes 250 miljoonaa euroa eikä kohenna suhteellisessa köyhyydessä elävien vanhusten oloja, keskusta perusteli kieltäytymispäätöstään.
 Viron keskipalkka oli viime vuonna 1 310 euroa kuussa. Suhteellisen köyhyyden raja on Virossa 523 euroa kuussa. Sitä pienemmillä tuloilla joutuu tulemaan toimeen miltei puolet yli 65-vuotiaista virolaisista. Köyhien määrä on kasvanut Viron talouskasvusta huolimatta.
 Yhteistyöstä on yli kymmenen vuotta
 Reformipuolueen puheenjohtaja  Kaja Kallas  pitää keskustan kieltäytymisen perusteita kummallisina. Reformipuolue teki neuvottelutarjouksen vilpittömästi, mutta keskusta luopui yhteisen linjan etsimisestä jo ennen kuin sitä oli aloitettukaan, Kallas sanoi.
 Reformin ja keskustan hallitus olisi ollut iso käänne, sillä reformi torjui yhteistyön jyrkästi niin kauan kuin keskustan johdossa oli pitkäaikainen puheenjohtaja  Edgar Savisaar .
 Keskusta sai hallitusvastuun alkutalvesta 2016, kun reformin johtama hallitus kaatui epäluottamuslauseeseen. Tuolloin sosiaalidemokraatit ja Isänmaa – silloin vielä Isänmaan ja Res Publican liitto – siirtyivät keskustan kumppaneiksi. Siihen katkesi reformin vuonna 1999 alkanut yhtäjaksoinen hallitustaival.
 Historiallista reformin ja keskustan hallitusyhteistyö ei sentään olisi ollut, sillä ne ovat olleet samassa hallituksessa kahdesti, viimeksi vuonna 2007. Myös Savisaarella oli ministerinsalkku.
 Kallas epäilee Ratasin motiiveja
 Reformipuolueen seuraava vaihtoehto ovat neuvottelut oikeistolaisen Isänmaa-puolueen ja sosiaalidemokraattien kanssa. Kallas on valmis tapaamaan niiden edustajat jo viikonlopun aikana.
 Vaali-iltana Kallas sanoi, että niiden kanssa reformilla onkin enemmän yhteistä kuin keskustan kanssa. Tunnustelut tehtiin kuitenkin ensi keskustan suuntaan, koska kahden hallitus olisi Kallaksen mukaan ollut helpompi yhtälö kuin kolmen.
 Yhdessä reformi ja keskusta olisivat myös edustaneet selvää enemmistöä äänestäjäkunnasta, hän sanoi.
 Sunnuntain vaalitulos:
 Reformi 28,9 %, 34 paikkaa Keskusta 23,1 %, 26 paikkaa EKRE 17,8 %, 19 paikkaa Isänmaa 11,4 %, 12 paikkaa Sos. dem. 9,8 %, 10 paikkaa
 Kallaksen mukaan ei ole varmaa, että myöskään kakkosvaihtoehdosta syntyy hallitusta. Sekä Isänmaa että sosiaalidemokraatit ovat keskustan kumppaneina nykyisessä hallituksessa.
 – Minusta tuntuu, että Ratasin tavoitteena on jatkaa pääministerinä. Tuntuu, että siitä on solmittu sopimuksia. Tuntuu myös, että naista ei hyväksytä vaalivoittajaksi, Kallas kommentoi hallitustunnustelujen vaikeuksia.
 Kolmanneksi suurimmaksi puolueeksi noussutta oikeistopopulistista Viron konservatiivista kansanpuoluetta EKRE:ä Kallas ei huoli kumppaniksi, sillä liberaalisen reformin ja kansalliskonservatiivisen EKRE:n aatteelliset erot ovat liian suuuria.
 Lue myös:
 Viron tuleva pääministeri Kaja Kallas on lasikattoja rikkonut menestyjä

Viron suurimmista puolueista ei syntynyt hallituspohjaa – vaalivoittaja uumoilee salaisia sopimuksia


Summary: Pääministeri Juha Sipilä siirtyi liike-elämästä politiikkaan.  Politiikka yllätti Kempeleestä kotoisin olevan insinöörin.

Juha Sipilä Solitran tehtaan tiloissa marraskuussa 1997. Sipilä rikastui myymällä osuuteensa taajuusmuuntimia valmistaneessa Solitrassa. Varojaan Sipilä on sijoittanut takavuosina kymmeniin yhtiöihin. Yle
 Pääministeri Juha Sipilän ensimmäinen työmarkkinakeksintö oli yhteiskuntasopimus, jonka hallitus sinetöi nyrkkitervehdyksellä "fist bumpilla" keväällä 2016. Yhteiskuntasopimus poiki sittemmin työmarkkinajärjestöjen kiky-sopimuksen.  Jari Lindström tuurasi perussuomalaisten puheenjohtajaa Timo Soinia. Mauri Ratilainen / AOP
 Pääministeri Juha Sipilä kävi Terrafamen tehtaalla marraskuussa 2016.  Tästä piposta tuli kuuluisa, kun pääministeri puuttui Ylen uutiseen, joka liittyi häneen esteellisyytensä Terrafamen kaivoksen rahoituspäätöksessä. Myöhemmin eduskunnan oikeusasiamies  tutki kantelut ja totesi, että pääministeri ei ollut esteellinen.     Jonna Karjalainen / Yle
 Sipilä tapaa mediaa Turun lentokentällä kesäkuussa 2017. Pöydällä kansiossa Sipilän hallituksen erokirje. Presidentti Sauli Niinistön ja pääministeri Juha Sipilän tapaaminen on peruttu Kultarannassa. Sipilän oli määrä pyytää hallituksen eroa presidentti Niinistöltä. Syynä oli hallituspuolue perussuomalaisten hajoaminen.  Heikki Saukkomaa / Lehtikuva
 Lasten linnanjuhlat pidettiin Suomen  100-vuotisjuhlan kunniaksi Säätytalolla. Juhlaan saapui kaksi kymmenvuotiasta jokaisesta Suomen kunnasta.   Sipilä kätteli jokaisen.  Lauri Heikkinen / Valtioneuvoston kanslia
 Reissun päällä. Matkoilla kuluu pääministerin tehtävässä paljon aikaa. Saksan liittokansleri Angela Merkel ja Juha Sipilä tapasivat Berliinissä kesällä 2017 AOP
 Perussuomalaisten hajoamisen jälkeen hallitusyhteistyö jatkui sinisten kanssa. Vuoden 2018 talousarvioesitystä koskevat hallituksen neuvottelut alkoivat Kesärannassa. Kuvassa sinisten puheenjohtaja Sampo Terho ja kokoomuksen puheenjohtaja Petteri Orpo.   Jarno Kuusinen / AOP
 Britannian pääministeri Theresa May ja pääministeri Juha Sipilä tapasivat useita kertoja. Tässä lokakuussa 2018. Yksi suurimmista huolenaiheista oli Britannian ero EU:sta.  Tässä kuitenkin hymyilyttää.  Olivier Hoslet / EPA
 Pohjoismaiden pääministerien tapaaminen Ahvenanmaalla.  Päivä oli tuulinen, mutta ilmeet iloiset.  AOP
 Linnanjuhlissa 2018 pääministeri Juha Sipilä saapui paikalle puolisonsa Minna-Maaria Sipilän kanssa. Kättelyvuoroaan odottaa valtiovarainministeri  Petteri Orpo (kok.).  Yle
 Pääministeri pyöräilytrikoissa. Viron pääministeri Jüri Ratas ja Suomen pääministeri Juha Sipilä ajoivat pyörälenkin Viron itsenäisyyspäivänä Helsingissä 2018.  Kimmo Brandt / EPA
 Pääministeri Juha Sipilä on nikkaroinnin ystävä. Tässä hänen tekemänsä luottamuksen apila keskustan puoluekokouksessa Sotkamossa kesäkuussa 2018. Martti Kainulainen / Lehtikuva
 Pääministerin kesäparta yllätti kaikki Porissa viime heinäkuussa.  Puolustusministeri Jussi Niinistö oli mukana MTV:n Suomi Areenalla.  Roni Lehti / Lehtikuva
 Kiinassakin Sipilä kävi. Tässä Kiinan presidentti Xi Jinping ja pääministeri Juha Sipilä kuitenkin kotikulmilla Helsingin Kalastajatorpalla. Suomalaisten yritysten vienti maailmalla on lähellä entisen yrittäjän sydäntä.   Jarno Kuusinen / AOP
 Vähän rennommin kotikulmilla. Pääministeri Juha Sipilä Yle Radio Suomen pääministerin haastattelutunnilla sunnuntaina Oulussa. Sipilä piti vielä viimeiseen asti kiinni siitä, että sote syntyy.  Timo Heikkala / Lehtikuva
 Pääministeri Juha Sipilä kertoo erostaan tiedotusvälineille Kesärannassa.   Seppo Samuli / Lehtikuva

Pääministeri Sipilän ura kuvina:  Kakkaroita, nyrkkitervehdyksiä ja kuuluisa Terrafame-pipo


Summary: Monella muulla mittarilla työmarkkinoilla menee yhä hyvin.

Yhdysvaltain työllisyyden kasvu lähes pysähtyi helmikuussa. Maassa syntyi vain 20 000 uutta työpaikkaa.
 Työministeriön esittelemät luvut ovat heikoimmat sitten syyskuun 2017, vaikka kasvua on yhä.
 Uutinen oli huono presidentti  Donald Trumpille .
 Trumpin ydinneuvottelut Pohjois-Korean kanssa  menivät mönkään viime viikolla , ja keskiviikkona kävi ilmi, että Yhdysvaltain kauppatase on  alimmillaan kymmeneen vuoteen .
 Raporttia kommentoitiin  esimerkiksi "omituiseksi" , sillä se oli ristiriitainen.
 Jotkut merkit ovat edelleen hyviä: Yhdysvaltain työttömyysprosentti on jälleen alle neljä prosenttia ja palkkojen kasvu parhaimmalla tasolla sitten vuoden 2009. Silti helmikuun luvut viittaavat siihen, että yli kymmenen vuotta kestänyt talouskasvu näyttää hidastuvan.
 Presidentti katsoi silti raportin myönteisiä asioita ja hehkutti Twitterissä, että on hyvä aika olla amerikkalainen työntekijä.

Työllisyysraportti toi lisää huonoja uutisia Trumpille


Summary: Kyseessä on yritys saada Manning puhumaan.

Tietovuotaja  Chelsea Manning  pidätettiin perjantaina, koska hän ei suostunut todistamaan suuren valamiehistön edessä Wikileaksiin liittyvissä tutkimuksissa.
 Kyse ei tuomarin mukaan ole rangaistuksesta vaan pyrkimyksenä on saada Manning puhumaan.
 Manning pidetään sellissä kunnes valamiehistön työ on lopussa tai kunnes hän suostuu todistamaan.
 Manning tuomittiin vuonna 2013 yhteensä 35 vuodeksi vankeuteen salaisten asiakirjojen vuotamisesta Wikileaks-sivustolle. Yhdysvaltain edellinen presidentti  Barack Obama  kuitenkin lievensi Manningin tuomiota ennen kautensa päättymistä. Hänet vapautettiin toukokuussa 2017.
 Chelsea Manning on ristimänimeltään Bradley Manning, mutta hän korjasi sukupuolensa vankeustuomionsa jälkeen.
 Amerikkalaiset syyttäjäviranomaiset ovat tutkineet Wikileaksia jo vuosien ajan.

Chelsea Manning pidätettiin – kieltäytyi todistamasta Wikileaks-tutkimuksissa


Summary: Juha Sipilän hallituksen politiikka on kärjistänyt poliittista vastakkainasettelua selvästi.

Pääministeri  Juha Sipilä  (kesk.) on johtanut Suomea perheyrityksen johtajan ottein. Hän on osoittautunut aloitteelliseksi, määrätietoiseksi ja sitkeäksi johtajaksi. Sipilä lupasi pistää Suomen kuntoon ja onnistuikin siinä hallituksineen jossain määrin.
 Maassa on nyt 140 000 työllistä enemmän kuin hallituskauden alkaessa. Työllisyysaste on kohonnut yli 4 prosenttiyksikköä, 72 prosenttiin. Osaksi tämä on hallituksen ansiota, osaksi seurausta korkeasuhdanteesta.
 Hallitus on myös saanut valtion velan kasvun kuriin, pitänyt veroasteen vakaana ja kiristänyt maahanmuuttopolitiikkaa.
 Näitä Juha Sipilän hallituksen saavutuksia tuskin kukaan muistaa pitkään. Niiden muisto on jo hautautumassa hallituksen massiivisimman hankkeen, sote-uudistuksen romahtaneiden raunioiden alle.
 Laittaessaan Suomea kuntoon Sipilä on tahtomattaan hajottanut oman puolueensa, keskustan. Syy tapahtuneeseen vahinkoon on yksinkertainen.
 Suuri osa vähävaraisista kansalaisista kokee, että hallituksen säästötoimien maksumiehinä ovat olleet palkansaajat, työttömät, opiskelijat ja eläkeläiset. Heitä on paljon myös keskustan jäsenistössä.
 Keskustajohtoinen hallitus on tehnyt kokoomuslaista politiikkaa
 Sipilän keskustajohtoinen hallitus on ollut monessa suhteessa poikkeuksellinen. Se on tehnyt porvarillisinta hallituspolitiikkaa miesmuistiin. Hallituksen linja on ollut pikemmin kokoomuslainen kuin keskustalainen.
 Tämä on näkynyt ennen kaikkea siinä, miten hallitus on suhtautunut työmarkkinoihin ja palkansaajien etujärjestöihin.
 Hallitus asetti ohjelmassaan tavoitteekseen niin sanotun yhteiskuntasopimuksen solmimisen työmarkkinaosapuolten kanssa. Sillä oli määrä alentaa yksikkötyökustannuksia vähintään viidellä prosentilla.
 Tavoitettaan hallitus ajoi uhkaamalla palkansaajajärjestöjä pakkolaeilla. Voimaan astuessaan ne olisivat heikentäneet kaikkien suomalaisten työehtoja. Temppu aiheutti pahan särön palkansaajajärjestöjen ja hallituksen suhteisiin ja johti massiivisiin mielenosoituksiin.
 Lopulta palkansaajapuoli teki kuitenkin kompiomissiesityksen ja sopimus syntyi. Ratkaisu nimettiin kilpailukykysopimukseksi (kiky).
 Se leikkasi palkansaajien ja työttömien etuisuuksia huomattavasti. Esimerkiksi julkisen sektorin työntekijöiden lomarahat ja ansiosidonnainen työttömyysturva heikkenivät roimasti.
 Samanaikaisesti sopimus kevensi työnantajilta perittyjä vakuutusmaksuja ja siirsi kustannuksia palkansaajien kannettavaksi.
 Sopimusprosessi kärjisti poliittista vastakkainasettelua oikeiston ja vasemmiston välillä huomattavasti. Jännite pysyi kireänä Sipilän hallituksen viime metreille asti.
 Sitä vahvistivat ennen muuta hallituksen voimaan saattamat työttömyysturvan aktiivimalliratkaisut. Vasemmisto-oppositio puolestaan laittoi kapuloita hallituksen rattaisiin jarruttamalla sote-uudistusta eduskunnan valiokunnissa.
 Hallitus on halunnut suitsia ay-liikkeen valtaa
 Pyhäkoulupojan oloinen Juha Sipilä on osoittautunut kovapintaiseksi poliitikoksi. Monet palkansaajajärjestöjen aktiivit pitävät Sipilää eräänlaisena Suomen Thatcherina hänen työmarkkinapoliittisen linjansa vuoksi.
 Sipilän hallitus on halunnut purkaa maan korporatiivisia valtarakenteita, murentaa ay-liikkeen vahvaa asemaa ja supistaa hallituksen ja työmarkkinajärjestöjen perinteistä kolmikantayhteistyötä.
 Työnantaja- ja yrittäjätahoja suosinut politiikka on ollut erityisesti keskustan hallituskumppanin kokoomuksen mieleen. Siksi kokoomuksen kenttäväki toivoisi puolueensa pystyvän jatkamaan hallitusyhteistyötä keskustan kanssa.
 Eläkkeellä oleva työnantajaleirin neuvottelijakonkari  Lasse Laatunen  on kuitenkin arvioinut, että hallitus on työmarkkinakysymyksissä “ istunut pelisilmänsä päällä ”. Tulevissa vaaleissa tuo virhe saattaa kostautua hallituksen kummallekin pääpuolueelle, keskustalle ja kokoomukselle.
 Vaalikentillä kuplii protestimieliala
 Monet vähävaraiset kokevat yhä puoluekannoistaan riippumatta, että hallitus on jakanut Suomea köyhiin ja rikkaisiin. Protestimieliala kytee vaalikentillä. Tunnelmia kärjistää muun muassa kohu vanhustenhoidon tilasta.
 Hallituksen kaaduttua poliittisella oppositiolla on tuhannen taalan paikka massiiviselle poliittiselle offensiiville. Se voi muistuttaa äänestäjiä kaikista hallituksen toimeenpanemista ikävistä leikkauksista.
 Oppositio koettaa varmasti myös syyllistää hallituspuolueita sote-uudistuksen haaksirikosta ja sosiaali- ja terveyspalveluiden kaikista heikkouksista. Samoilla syytteillä hallituspuolueet käyvät opposition kimppuun.
 Suuri osa äänestäjistä on ärtymyksen, turhautuneisuuden ja hämmennyksen tilassa. Edessä ovat todennäköisesti protestivaalit. Se, minne kaikkialle äänestäjien protesti lopulta kanavoituu, on vielä mysteeri.

Analyysi: Sipilän hallituksen politiikka on ollut porvarillisinta miesmuistiin – koalition saavutukset hautautuvat soten raunioihin


Summary: Teininä Isisin riveihin lähteneen Shamima Begumin halu palata kotiin nostatti mylläkän Britanniassa.

Vain 15-vuotiaana terroristijärjestö Isisin "kalifaattiin" Syyriaan lähteneen  Shamima Begumin  kolmaskin lapsi on kuollut.
 Asiasta kertoi ensin epävarmasti Begumin perheen asianajaja, sitten syyrialainen Isisiä vastustava SDF-joukko, jonka leirillä Begum on ollut.
 Kohu Begumista ja hänen kohtalostaan  alkoi muutama viikko sitten , kun brittilehti Timesin toimittaja tapasi hänet leirillä Syyriassa.
 Begum kertoi toimittajalle, että oli mennyt naimisiin Syyriassa ja paennut nyt Isisin viimeisestä linnakkeesta Baghouzista.
 Nykyisin 19-vuotias Begum oli haastattelun aikaan raskaana. Kaksi hänen lastaan oli jo kuollut ja hän halusi kotiin syntymättömän lapsensa takia. Begum synnytti pojan pian tämän jälkeen.
 Nyt kerrotaan, että Begumin kolmaskin lapsi olisi kuollut.
 Britannian yleisradioyhtiön  BBC:n mukaan  lapsi kuoli torstaina parin viikon ikäisenä. Hänellä oli keuhkoinfektio.
 Begumin tahto palata kotiin herätti vilkkaan keskustelun siitä, mitä tehdä vapaaehtoisesti Isisin riveihin lähteneille, jotka nyt tahtoisivat palata kotimaahansa. Britannia ilmoitti vievänsä Begumilta kansalaisuuden.
 Suomessa on viime päivinä käyty vastaavaa keskustelua Isisin riveihin lähteneistä muun muassa  syyrialaiselta leiriltä löytyneen "Sannan"  myötä.
 Suomen kansalaisia ei voi estää palaamasta Suomeen, mutta sisäministeri  Kari Mykkäsen  (kok.) mukaan  Suomi ei aio auttaa Sannaa palaamaan .
 Lisää aiheesta:
 Isisin kalifaatista kotiin haikaileva "Sanna" videolla: "Pystyn elämään normaalia elämää Suomessa"
 "Sanna" ja hänen naitettu 13-vuotias tyttärensä haluavat Syyriasta Suomeen – "Nyt kaikki on kauheaa", nuori tyttö sanoo
 Rikosoikeuden professori Isis-taistelijoiden paluusta Suomeen: Hyvin epätodennäköistä, että heitä tuomittaisiin rikoksista

Britanniassa kohua nostattaneen Isis-tytön vauvan kerrotaan kuolleen


Summary: Vincet muistetaan parhaiten 80-luvun televisiosarja Airwolfista.

Yhdysvaltalainen näyttelijä  Jan-Michael Vincent  on kuollut 73-vuotiaana. Hänet muistetaan parhaiten vuosina 1984-87 CBS-kanavalla esitetystä televisiosarja  Airwolfista .
 Vincet kuoli jo 10. helmikuuta, mutta tieto hänen kuolemastaan tuli julkisuuteen vasta tänään. Vincent kuoli  TMZ:n  mukaan pohjois-carolinalaisessa sairaalassa sydämenpysähdykseen.
 Vincentin uraa varjostivat taistelu kokaiiniriippuvuutta vastaan, joka vaikutti myös hänen uraansa ja roolien saamiseen.
 Aiwolfin lisäksi hänet muistetaan  Burt Reynoldsin  toimintakomedia  Hooperista  sekä  Kim Basingerin  kanssa tähdittämästä  Hard Countrysta .
 Vincent oli kuolla vuonna 2012 saamansa infektioon, mutta hänet saatiin pelastettua amputoimalla oikea jalkansa.
 Vincent oli naimisissa kolmesti.

80-luvun suosikkinäyttelijä Jan-Michael Vincent on kuollut


Summary: Naiset uhmasivat viranomaisten kieltoa osallistua mielenosoitukseen.

Turkissa Istanbulissa poliisi käytti perjantaina kyynelkaasua kansainvälisen naistenpäivän marssijoita vastaan.
 Vuosi sitten vastaava naistenpäivän tapahtuma sujui rauhanomaisesti. Tänä vuonna viranomaiset julkistivat naistenpäivän alla lausunnon, jossa kiellettiin kaikki mielenosoitukset Istiklal-kadulla.
 Mellakkavarusteissa olleet turvallisuusjoukot käyttivät kyynelkaasua ja uhkasivat usuttaa koiria naisten kimppuun, jolloin osa pakeni sivukaduille. Jo ennen protestia poliisit olivat sulkeneet pääsyn Taksim-aukiolle.
 – Me emme vaikene, me emme pelkää, me emme tottele, naiset huusivat.
 Naisaktivistit ovat jo pitkään syyttäneet presidentti Recep Tayyip Erdoganin hallitusta siitä, ettei se tee tarpeeksi naisiin kohdistuvan väkivallan estämiseksi.

Poliisi käytti Istanbulissa kyynelkaasua naistenpäivän marssijoita vastaan


Summary: Ainakin yksi ihminen on loukkaantunut.

Räjähdys sattui Tukholman keskustassa Klara-tunnelin luona. Aftonbladetin tietojen mukaan ainakin yksi ihminen on loukkaantunut räjähdyksessä.
 Silminnäkijä kertoo lehdelle, että linja-autossa oli "ei liikenteessä" -kyltti.

Aftonbladet: Linja-auto räjähtänyt Tukholman keskustassa


Summary: Pihlajalinnan, Mehiläisen ja Terveystalon toimitusjohtajat vaativat eilen kuntien sote-palveluiden ulkoistamista rajoittavan lain kumoamista.

Perhe- ja peruspalveluministeri  Annika Saarikko  (kesk.) syyttää terveysjättejä malttamattomuudesta sekä huonosta yhteiskunnallisen ilmapiirin lukutaidosta ja tilannetajusta.
 Pihlajalinnan, Mehiläisen ja Terveystalon toimitusjohtajat  vaativat lauantaina  kuntien sote-palveluiden ulkoistamista rajoittavan lain kumoamista.
 Saarikko sanoo tiedotteessaan, että hänen tekisi mieli kutsua vaatimusta haudoilla tanssimiseksi. Hänen mukaansa yksityiset terveysjätit pyrkivät edistämään omaa liiketoimintaansa esimerkiksi kuntien taloudellisella ahdingolla.
 Saarikko paheksuu sitä, että vaatimus esitettiin vain päivä sen jälkeen, kun maan hallitus totesi sote- ja maakuntauudistuksen tulleen tiensä päähän tällä eduskuntakaudella.
 – Terveysjättien malttamattomuus rientää vaatimaan lisää bisnesmahdollisuuksia itselleen osoittaa niiltä käsittämättömän huonoa yhteiskunnallisen ilmapiirin lukutaitoa ja tilannetajua.
 – Tekisi mieli sanoa tuota haudoilla tanssimiseksi - valmistellun sote-mallin kuoppa kun hädin tuskin on vasta lapioitu umpeen.
 Saarikon mielestä sote-palveluiden rajoituslaki kannattaa pitää voimassa niin kauan, kunnes sosiaali- ja terveydenhuollon uusi järjestämistapa on linjattu.
 – Tämä tarkoittaa pienempää markkinarakoa yrityksille, mutta mahdollistaa sosiaali- ja terveyspalvelujen kestävyyden myös harmaantuneessa Suomessa.
 Saarikko muistuttaa, että voimassa oleva rajoituslaki ei estä ulkoistuksia kokonaan. Lisäksi palveluseteleitä saa yhä käyttää palveluiden monituottajuuden tueksi.
 Laki on voimassa vuoden 2022 loppuun. Sen kumoaminen vaatisi hallituksen esityksen eduskunnalle.

Peruspalveluministeri Annika Saarikko soimaa terveysjättejä "haudoilla tanssimisesta"


Summary: Kyydissä oli 149 matkustajaa ja 8 miehistön jäsentä.

Ethiopian Airlinesin lentokone on pudonnut matkalla Nairobiin. Kuolleiden määrää ei ole vielä kerrottu, mutta koneessa oli yli 150 ihmistä.
 Kerromme hetken kuluttua lisää.

Matkustajakone putosi Etiopiassa


Summary: Jokaisessa vaalipiirissä on yksi ehdokas.

Pohjois-Koreassa äänestetään tänään sunnuntaina rituaalinomaisissa parlamenttivaaleissa.
 Vaaleissa on lähes 700 vaalipiiriä, ja jokaisessa on yksi valtion hyväksymä ehdokas.
 Myös maan johtajalla  Kim Jong-unilla  on paikka parlamentissa. Edellisissä parlamenttivaaleissa vuonna 2014 hän sai jokaisen annetun äänen omassa vaalipiirissään äänestysprosentin ollessa 99,97 prosenttia, kertoi Pohjois-Korean valtiollinen uutistoimisto KCNA.
 Pohjois-Korean parlamentti kokoontuu yleensä kerran tai kaksi vuodessa päivän mittaiseen istuntoon.

Pohjois-Korea äänestää rituaalimaisissa vaaleissa


Summary: Mentaalivalmentajan mukaan ylioppilaskirjoituksia voidaan verrata tärkeään urheilusuoritukseen.

Tästä on kyse Ylioppilaskirjoitukset alkavat tiistaina 12. maaliskuuta. Niihin osallistuu noin 40 000 abiturienttia. Kirjoituksiin on ollut saatavilla myös mentaaliharjoitusta. Mentaalivalmentajan mukaan kirjoituksissa on paljon samaa kuin tärkeässä urheilusuorituksessa.
 Kevään ylioppilaskirjoitukset käynnistyvät ensi viikolla. Porilainen mentaalivalmentaja  Markku Gardin  on auttanut abiturientteja ylioppilaskirjoituksiin valmistautumisessa. Hän keskittyy opiskelijoiden henkiseen valmentautumiseen.
 Markku Gardin on entinen valtion virkamies, joka jäi eläkkeelle Satakunnan ely-keskuksen ylijohtajan virasta. Hän on myös urheilupsykologi ja auttanut urheilijoita henkisten ominaisuuksien kehittämisessä jo noin 20 vuoden ajan.
 Nykyään Gardin huolehtii noin kymmenen urheilijan mentaalivalmennuksesta.
 – Mentaalivalmennuksessa on kysymys siitä, että hallitsee omat ajatuksensa ja suuntaa ne oikeaan tekemiseen, Markku Gardin sanoo.
 Urheilupsykologi Markku Gardin auttaa myös tulevia ylioppilaita keskittymään. Yle / Jari Pelkonen
 Hänen mukaansa ylioppilaskirjoituksiin valmistautumisessa on paljon samaa kuin urheilukilpailuun valmistautumisessa. Molemmissa tilanteissa pitää osata keskittyä oleelliseen. Mentaalivalmentaja neuvoo abeja etenemään askel kerrallaan, miettimättä liikaa lopputulosta.
 – Monet ovat pilanneet ylioppilaskirjoitukset sillä, että ovat ajatelleet liian paljon tulosta. Pitäisi keskittyä siihen, että tekee vain niin hyvän suorituksen kuin omilla taidoilla pystyy, Gardin sanoo.
 Luonteet ja tarpeet voivat olla hyvin erilaisia
 Ihmisten erilaiset luonteet tulevat hyvin esille silloin, kun heidän pitää valmistautua johonkin tärkeään asiaan. Toiset voivat jännittää todella voimakkaasti, toiset eivät jännitä juuri ollenkaan.
 Joonas Meusel Ja Netta Valkosalo valmistautuvat kevään ylioppilaskirjoituksiin. Yle / Tapio Termonen
 Porin lyseon abiturientit  Netta Valkosalo  ja  Joonas Meusel  tiedostavat ylioppilaskirjoitusten tärkeyden. Hekin ovat luonteiltaan erilaisia, sillä Valkosalo stressaantuu huomattavasti helpommin kuin Meusel. Joonas Meusel harrastaa brasilialaista jujutsua ja unohtaa kaikki paineet urheilusalilla.
 – Aina kun menen harjoituksiin, kaikki kouluun liittyvät stressit unohtuvat, hän sanoo.
 Meusel ei ole kokenut kaipaavansa mitään ulkopuolista valmentautumista kevään ylioppilaskirjoituksiin.
 Netta Valkosalo puolestaan kertoo olevansa kova stressaantumaan. Hän ei ole käynyt Markku Gardinin opissa, mutta hän on kuitenkin halunnut keskustella tulevista ylioppilaskokeista ammattilaisten kanssa.
 – Olen käynyt puhumassa opinto-ohjaajalle ja psykologian opettajalle, Valkosalo kertoo.
 Hyvä asento ja yksi asia kerrallaan
 Mentaalivalmentaja Markku Gardin neuvoo kaikkia abeja miettimään jo etukäteen tapahtumien kulkua ylioppilaskirjoituksissa. Mielikuvaharjoittelu auttaa ja siksi asioita kannattaa suunnitella etukäteen. Jopa oikeanlainen istuma-asento voi auttaa keskittymisessä.
 Mentaalivalmentajan ohjeita abeille kirjoituksiin 1. Ota hyvä asento ja rentoudu. 2. Keskity vain hetkeen, älä mieti lopputulosta. 3. Lue kaikki kysymykset rauhassa läpi ja kirjoita mahdollisesti mieleen tuleva avainsana muistiin. 4. Aloita vastaaminen helpoimmasta kysymyksestä, jatka seuraavaksi helpoimpaan jne. 5. Jos huomaat hermoilua, nollaa tilanne pysähtymällä hetkeksi. Ota katsekontakti johonkin kohteeseen ja hengitä syvään. Jatka sitten kun mieli rauhoittuu.
 – Jalat tukevasti maahan, selkä seuraksi ja leuka ylös, Markku Gardin neuvoo.
 Hän antaa ohjeen myös siihen hetkeen, kun abiturientit saavat kysymykset ensimmäistä kertaa eteensä.
 – Kaikki kysymykset kannattaa lukea ensin huolella läpi. Jos johonkin kysymykseen tulee mieleen jokin avainsana, se kannattaa kirjoittaa muistiin.
 Varsinainen vastaaminen kannattaa aloittaa helpoimmasta päästä. Vaikeammilta vaikuttaviin kysymyksiin ei kannata jäädä kiinni. Gardinin mukaan aivot alkavat kyllä työskennellä kaikkien kysymysten eteen.
 – Kun vaikeimman kysymyksen aika tulee, niin silloin aivot ovat jo etsineet siihen vastauksen. Tämä on yksinkertainen ohje, Gardin sanoo.
 Lue lisää:
 Jännitätkö yo-kirjoituksia tai pääsykokeita? Näillä asiantuntijan vinkeillä kovakin jännittäjä voi kääntää tilanteen voimavarakseen

Abiturientti! Mielikuvaharjoitus voi auttaa ylioppilaskirjoituksissa ja oikeanlainen istuma-asento keskittymistä


Summary: Onnettomuus oli samalla perhetragedia. Toisen uhrin äitikin oli kuollut kiipeilyturmassa.

Kaksi vuorikiipeilijää on löydetty kuolleena Himalajan vuorijonoon kuuluvalta Nanga Parbat -vuorelta Pakistanista. Asiasta uutisoi Guardian.
 Kokeneet kiipeilijät olivat kadonneet kaksi viikkoa sitten. Toinen miehistä oli kotoisin Britanniasta, toinen Italiasta.
 Miesten oli tarkoitus kiivetä 8 126 metriä korkealle vuorelle, joka tunnetaan myös nimellä tappajavuori. Yhteys kiipeilijöihin katosi 24. helmikuuta.
 Toinen kuolleista oli 30-vuotias britti  Tom Ballard . Hänen äitinsä  Alison Hargreaves  kuoli kiipeillessään K2-vuorella Pakistanissa 24 vuotta sitten.

"Tappajavuori" vaati taas kaksi uhria


Summary: Ravinteikas teff oli pitkään Etiopian salaisuus. Nyt sitä myydään urheilijoille ja sen patentista riidellään Hollannissa.

Jonkun mielestä se on kuin sideharsoa, jota pannaan suuhun. Toiselle ajatus siitä tuo veden kielelle.
 "Se" on  injeraa , kevyesti happamalta maistuvaa etiopialaista lettua. Etiopialaisille injera on kuin monelle suomalaiselle leipä, läsnä joka aterialla. Injerasta taitellaan paloja, joiden avulla kastiketta saatellaan lautaselta suuhun.
 Näin on tehty satoja vuosia – joidenkin mukaan jo siitä asti, kun pohjoisempana Egyptissä rakennettiin pyramideja.
 Ravintoloitsija  Freneyni Abay  sanoisi jopa, että injera on pyhää.
 Lounasaika on ohi ja Abayn ruokapaikassa Etiopian pääkaupungissa Addis Abebassa asiakkaita istuu enää parissa pöydässä, joten ravintoloitsijalla on hetki aikaa jutella. Tänään on perjantai, ja Etiopiassa se tarkoittaa monille ortodoksikristityille paastopäivää, jolloin he syövät injeransa vegaanisten kastikkeiden kanssa.
 – Kotiseudullani on sanonta, että eniten kunnioitetaan Jumalaa ja seuraavaksi eniten injeraa, Abay kertoo.
 Kuin vakuudeksi hän näyttää, miten lattialle pudonneella palasella kosketetaan huulia ja sen jälkeen otsaa.
 Freneyni Abay pyörittää Fre-nimistä ravintolaa Addis Abebassa. Paikka on nimetty ravintoloitsijan mukaan. Joona Pettersson
 Etiopialaisessa perinneruoassa saattaa olla potentiaalia myös moderniksi hitiksi.
 Injeraletut nimittäin tehdään  teffistä , joka on gluteeniton viljakasvi. Maailmassa on miljoonia maksukykyisiä ihmisiä, jotka karttavat gluteenia sisältäviä  viljoja kuten vehnää .
 Eikä siinä vielä kaikki:  Teff on hyvin kuitupitoista  ja sisältää runsaasti esimerkiksi kalsiumia ja rautaa.  Toistuvan väitteen mukaan  faneja ovat jo ainakin hyvinvointiguruksi itseään profiloinut näyttelijä  Gwyneth Paltrow  ja muotisuunnittelija  Victoria Beckham .
 Voisiko etiopialaisesta teffistä tulla uusi kvinoa – superruoka, joka valloittaa maailman?
 Jos niin käy, Etiopiassa on oltava tarkkana, jos perinneviljalla mielitään lyödä siellä rahoiksi. Euroopassa kun teff on jo ehditty patentoida.
 Alkuun diili näytti  kaikkien kannalta lupaavalta.
 Etiopian valtiollinen maatalousalan virasto IBC löi 2000-luvun puolivälissä hynttyyt yhteen hollantilaisyritys Health and Performance Food Internationalin eli HPFI:n kanssa.
 Hollantilaiset olivat haistaneet teffin mahdollisuudet. He saivat etiopialaisilta tiettyjä teffin lajikkeita kehittääkseen niistä sellaisia uudenlaisia elintarvikkeita, joita ei Etiopiassa perinteisesti teffistä valmisteta.
 Teff-satoa korjataan Etiopiassa. AOP
 Teffiä pidetään nimenomaan etiopialaisena viljana, sillä sen alkukoti on nykykäsityksen mukaan Pohjois-Etiopian ylängöillä. Etiopialaisille teff on tärkeä paitsi ravintolähteenä, myös rahakasvina.
 Nykyään teffiä viljellään myös muualla, muun muassa Intiassa, Yhdysvalloissa ja Australiassa ja Euroopan maissa kuten Espanjassa. Afrikan sarven ulkopuolella teff menee kuitenkin pääosin karjan rehuksi.
 Vuoden 2005 sopimuksessa hollantilaisyritys sitoutui jakamaan kehitystyönsä tuottoja Etiopian kanssa, joka oli ja on yksi maailman köyhimmistä maista. Kyse ei ollut vain rahasta, vaan myös tutkimusyhteistyöstä.
 Järjestelystä toivottiin positiivista esimerkkiä siitä, miten hyödyt kehittyvän maan kasvien käytöstä jaettaisiin oikeudenmukaisesti, kuten  kansainvälisen biodiversiteettisopimuksen tavoitteena  oli.
 Tapahtuikin ryöstö, katsoo norjalaistutkija  Regine Andersen .
 Andersen on seurannut tapausta pitkään.  Kansainväliseen luonnonvara- ja ympäristöpolitiikkaan keskittyvän  Fridtjof Nansen -instituutin  vanhempi tutkija julkaisi kollegansa  Tone Wingen  kanssa  vuonna 2012 tutkimuksen , jossa selvitettiin etiopialaisten ja hollantilaisten teff-sopimusta.
 Tutkijat kuvailevat tapahtumia näin:
 Etiopian kanssa sopimuksen tehneelle hollantilaisyritykselle ei vyörynyt sen odottamaa menestystä, sillä kysyntää uudenlaisille teff-tuotteille ei vielä 2000-luvulla syntynyt. Yritys meni nurin vuonna 2009.
 Sitä ennen sen omistajat olivat hakeneet teffin käsittelylle patentin, ensin Hollannissa ja sitten laajemmin Euroopassa.
 Teffiä kasvattaa useampi kuin kaksi viidestä etiopialaisesta viljelijästä.   Joona Pettersson
 Euroopan patenttivirastosta saatu patentti kattaa teffin jyvistä syntyvän tietynlaisen jauhon, siitä tehtävän taikinan ja tietyllä menetelmällä tehdyt leipomotuotteet ja muut elintarvikkeet. Patentti perustuu siihen, että hollantilaiset katsoivat keksineensä teffille uudenlaisia käsittelytapoja.
 – He sanoivat, että heidän menetelmänsä liittyen jyvien jälkituleentumiseen, niiden kypsyyden mittaamiseen ja jauhamiseen olivat uusia ja innovatiivisia, sanoo Andersen Ylelle sähköpostihaastattelussa.
 Sitä ne eivät Andersenin selvityksen mukaan kuitenkaan olleet, vaan menetelmät olivat joko yleisesti käytössä Etiopiassa tai muuten tunnettuja. Samaa sanoo Etiopiassa työskentelevä maatalouskonsultti  Joep van den Broek   hollantilaislehti NRC Handelsbladille .
 – Käytän hyvin harvoin termiä biopiratismi, mutta tässä tapauksessa se on minusta paikallaan, Andersen sanoo.
 Hollantilaisyrityksen patentti Euroopassa perustuu siihen, että yritys katsoi keksineensä teffille uudenlaisia käsittelytapoja. Joona Pettersson
 Biopiratismilla tarkoitetaan toimintaa,  jossa  yritykset patentoivat ja kaupallistavat  viljely- tai lääkekasvien ominaisuuksia tai jonkin yhteisön niihin liittyvää perinnetietoa. Yhteisöt eivät välttämättä saa patentista hyötyjä eivätkä joissakin tapauksissa voi enää käyttää kasveja entiseen tapaan maksamatta patentin haltijalle.
 Kuuluisia tapauksia ovat olleet esimerkiksi intialainen basmatiriisi, neempuu ja meksikolaiset niin sanotut enolapavut. Näiden kaikkien sovelluksille saatu  patentti on myöhemmin peruttu , kun oikeusistuin on todennut, ettei kyse olekaan ollut uudesta keksinnöstä.
 Arvostelijoiden mielestä kehittyvien maiden kasvien ja siementen patentoinnista seuraa, että maat eivät voi hyötyä tuotteistaan maailmanmarkkinoilla ja ulkomaisen yrityksen nimiin patentoitu tuote voi vallata myös paikalliset markkinat.
 Toinen näkökulma patentointiin on, että se mahdollistaa yritysten tutkimus- ja kehitystyön. Näin voidaan löytää uusia lääkkeitä vakaviin sairauksiin ja parantaa viljasatoja, jotta maailman kasvavalle väestölle olisi tarpeeksi ruokaa.
 Monet etiopialaiset syövät teffistä tehtäviä injeralettuja joka aterialla. Joona Pettersson
 Kasvien rekisteröinti omiin nimiin ei ole uusi ilmiö Afrikassa, eivätkä siitä vastaa ainoastaan hollantilaiset.
 Yksi viime vuosien kuuluisimmista esimerkeistä on rooibos, eteläisen Afrikan perinteinen yrttijuoma. Ranskalainen sijoitusyhtiö Compagnie de Trucy yritti muutama vuosi sitten  hankkia Ranskassa rooibokselle tavaramerkkiä , joka olisi estänyt muita yrityksiä käyttämästä rooibos-sanaa.
 Etelä-Afrikan hallitus onnistui  saamaan EU:lta rooibokselle nimisuojan, joka rajaa rooibos-sanan eteläafrikkalaisten valmistajien käyttöön.
 Etiopian viranomaisilla taas ei ollut rahkeita esimerkiksi viedä perinnevilja teffin patentoinutta yritystä oikeuteen sen kotimaassa Hollannissa, sanoo tutkija Regine Andersen.
 Vaikka hollantilaisyrityksen toiminta lopahti,  teffin patentti säilyi yrityksen avainhenkilöiden nimissä.
 Vuosimaksut maksamalla he pitivät patentin voimassa muutamassa teffin kannalta keskeiseksi arvioidussa maassa kuten Saksassa, Italiassa ja Britanniassa. Tuotekehittelyä jatkettiin uusien yrityksien kautta. Niitä Etiopian kanssa tehty sopimus ei enää sitonut.
 Etiopia ehti hyötyä sopimuksesta hollantilaisten kanssa neljäntuhannen euron ja pienen, keskeytyneen tutkimushankkeen verran, Andersen sanoo.
 Hänen mukaansa  Etiopialta meni käytännössä mahdollisuus hyödyntää teffin geenivaroja yhteistyössä minkään ulkomaisen yrityksen kanssa niin kauan kuin laaja patentti on voimassa keskeisissä Euroopan maissa.
 Yle tavoitti Ancientgrain-nimellä nykyään toimivan yrityksen toisen johtajan  Hans Turkensteenin  puhelimitse. Turkensteen oli mukana liiketoiminnassa jo Etiopia-sopimuksen aikaan, mutta hän ei halunnut kommentoida sitä eikä tutkija Andersenin syytöstä biopiratismista tässä jutussa.
 Turkensteen ja hänen liikekumppaninsa  Jans Roosjen  eivät ole juuri muutenkaan antaneet haastatteluita medialle.
 Teffiä puidaan Etiopiassa perinteisesti niin, että karja talloo kasoihin kootut leikatut kasvit. AOP
 Helmikuun alussa Etiopiassa juhlittiin,  sillä vuosien jälkeen teffin patentoinnin perusteet Euroopassa näyttivät murenevan. Kiista oli edennyt oikeuteen Hollannissa, ja Hollantia koskenut patentti kaatui  tuomioistuimessa Haagissa .
 – Mahtavia uutisia, hehkutti Etiopian pääministerin  Abiy Ahmedin  entinen kansliapäällikkö  Fitsum Arega  Twitterissä.
 – Toivottavasti opimme tästä, että etiopialaisten ja Etiopian ystävien on suojeltava kansallisomaisuuttamme.
 Mitä oikein tapahtui?
 Tarkalleen ottaen kyse oli siitä, että toinen hollantilainen firma tuli patentinhaltijoiden tontille ja tuuppasi patentin nurin.
 Hollantilainen leipomoalan yritys  Bakels  oli nimittäin alkanut myydä teffiä sisältäviä tuotteita. Bakelsille teffiä toimitti hollantilaisyritys  Millets Place , joka kertoo ostavansa viljan viljelijöiltä useista eri maista.
 Piirit alalla ovat pienet, sillä Millets Placen perustajat ovat aiemmin olleet osakkaina Etiopian kanssa sopimuksen alun perin tehneessä Health and Performance Food Internationalissa eli HPFI:ssä.
 HPFI:n avainhenkilöt Turkensteen ja Roosjen haastoivat Bakelsin oikeuteen patenttiloukkauksesta. Bakelsin mielestä patentti oli mitätön, sillä se ei edustanut uutta keksintöä. Viime marraskuussa tuomioistuin päätyi samalle kannalle.
 Koska päätöksestä ei valitettu määräaikaan mennessä,  patentti raukesi Hollannissa helmikuun alussa .
 – Emme halua käydä koko prosessia uudelleen läpi, Jans Roosjen kommentoi hollantilaiselle  De Volkskrant -lehdelle .
 Injeraletusta taitellaan paloja, joiden avulla kastike nostetaan lautaselta suuhun. Joona Pettersson
 Patentti on yhä voimassa viidessä Euroopan maassa. Millets Place pohtii patentin haastamista myös niissä, yrityksen asianajaja kertoo De Volkskrantille.
 Etiopiakin on terhistäytynyt. Se on ilmoittanut vievänsä asian Kansainvälisen kauppakamarin välimiesoikeuteen Pariisissa. Euroopan patenttivirastoon Etiopia ei ole ollut yhteydessä, kirjoittaa  NRC Handelsblad .
 Kiistasta on uutisoitu Etiopiassa sen verran patrioottisin sävyin, että asian tuntee myös Addis Abeban keskustassa ravintolaa pitävä Freneyni Abay. Se oli iso juttu, tv:ssä kerrottiin, että Etiopia voitti, hän sanoo.
 – Ei injeraa [teffistä tehtävää lettua] saa kukaan muu omistaa, se kuuluu etiopialaisille.
 Addis Abeban keskustan ravintolassa injeralettua syövä Abdi Ahmed ei ollut kuullut teffiin liittyvästä patenttikiistasta. Injera on hänenkin mukaansa etiopialaisille tärkeää: Syö injerasi tai et kasva suureksi, hänen äidillään oli tapana sanoa. Joona Pettersson
 Toistaiseksi kyseessä on Etiopialle  korkeintaan moraalinen voitto. Jotta kipeästi vientituloja kaipaava maa voisi tehdä teffillä isot rahat, monen asian pitäisi muuttua.
 Nykyisellään Etiopia ensinnäkin rajoittaa teffin vientiä injeralettuja lukuunottamatta. Se pelkää, että jos vienti sallittaisiin, hinta ampaisisi etiopialaisten ulottumattomiin, selittää tutkija  Bart Minten , joka työskentelee kehitysmaiden maatalouteen ja ruokapolitiikkaan keskittyvässä IFPRI-instituutissa. Hän on  tutkinut pitkään teffiä Etiopiassa .
 Superruoaksi julistetun kvinoan kanssa kävi juuri näin.  Ravinteikas kvinoa katosi  Etelä-Amerikassa monien pienituloisten ruokapöydästä, kun länsimaissa alettiin 2010-luvun alussa mättää sitä salaatteihin ja sen hinta moninkertaistui.
 Pystyisikö yli sadan miljoonan asukkaan Etiopia turvaamaan ruoan saannin, jos teffistä tulisi trendikästä? Moni yhdistää Etiopian vieläkin 1980-luvun nälänhätään, vaikka uudistuva maa ei siitä pidä. Viime vuonnakin miljoonat ihmiset Etiopiassa  olivat ruoka-avun tarpeessa  tulvien, kuivuuden ja sisäisten konfliktien takia.
 Yle Uutisgrafiikka
 Tutkija Minten ei olisi huolissaan teffin suhteen. Etiopian ruokaturvan kannalta teff ei ole keskeinen vilja, sillä se on nykyiselläänkin kallista, hän sanoo.
 – Varakkaat syövät sitä suhteellisesti enemmän kuin köyhät, Minten selittää.
 Etenkin maaseudulla vähävaraiset suosivat muita viljoja kuten maissia, vehnää ja durraa. Jos teffin hinta entisestään nousisi, he söisivät sitä entistä vähemmän.
 Teffin viljelijät taas hyötyisivät hinnannoususta ainakin lyhyellä aikavälillä, mutta viljelyä pitäisi tehostaa. Andien maissakin pienviljelijöiden tulotaso nousi kvinoatrendin myötä, mutta sitten  suuret tuotantokoneistot jyrähtivät käyntiin  muun muassa Yhdysvalloissa, Kanadassa ja Argentiinassa.
 Jos teffin kysyntä yhtäkkiä räjähtäisi maailmalla ja Etiopia poistaisi vientikiellon, hyödyt menisivät silti muualle, Bart Minten ennakoi.
 – Tehokkaammat tuottajat muissa maissa alkaisivat epäilemättä viljellä teffiä ja valtaisivat markkinan, hän sanoo.
 Fre-ravintolassa Addis Abebassa on perjantaina lounasajan jälkeen väljää. Joona Pettersson
 Sitten vaadittaisiin vielä tuotekehitystä  ja konseptointia muodikkaiksi brändeksi, jotka vetoavat kuluttajiin rikkaissa maissa.
 Teffistä on jo muovattu välipalapatukoita, mysliä, pastaa ja olutta. Toistaiseksi ne eivät ole kuitenkaan vallanneet markettien hyllyjä, vaikka suosiota on povattu vuosia.
 Hollantilainen leipomoalan yritys Bakels markkinoi omia teff-tuotteitaan lapsille ("rautaa, kalsiumia") ja kestävyysurheilijoille ("hitaita hiilihydraatteja"). Vetoapua teffille tämäkin yritys hakee maailmanjulkkiksista:
 – Muinaisvilja sopii täydellisesti modernin ihmisen elämäntyyliin, yritys hehkuttaa ja sanoo löytäneensä tiedon, että etiopialaiset juoksijat  Haile Gebreselassie  ja  Kenenisa Bekele  kuulemma pitävät teffiä tärkeänä menestykselleen.
 Tutkittua tietoa on ainakin tämä: teff on moneen muuhun viljaan verrattuna kuitupitoista, ja sen glykeeminen indeksi on samaa tasoa kuin kauran,  kirjoittaa yksi teffin johtavista tutkijoista , ravitsemustieteilijä  Kaleab Baye  Addis Abeban yliopistosta.
 Kivennäisaineiden määrä vaihtelee lajikkeesta toiseen. Joissakin tutkimuksissa teffin korkeat rautapitoisuudet on yhdistetty siihen, että maaperästä siirtyy viljaan mineraaleja, kun sitä puidaan Etiopiassa perinteisin menetelmin.
 Vaikka rautaa teffissä ei olisikaan niin paljon kuin aiemmin on ajateltu, sitä on silti enemmän kuin vehnässä, durrassa ja maississa, samoin kuin sinkkiä ja kalsiumia, Baye toteaa. Gluteenittomana teff sopii keliaakikoille, ja Bayen mukaan siitä voisi olla apua myös kakkostyypin diabeteksen ehkäisyyn.
 Vertailut rukiin kanssa odottavat vielä tekijäänsä.
 Toimittaja oli Etiopiassa ulkoministeriön Kehitysakatemian matkalla helmikuussa. Juttua varten on haastateltu myös tutkija Kalle Hirvosta IFPRI-instituutista.
 Lue myös:
 "Afrikan Pohjois-Korea" ei avautunutkaan, vaikka Eritrea ja Etiopia tekivät rauhan – "Kuin asuisi saarella, elämässä on niin monia rajoitteita"
 Yle tapasi Afrikan uudet kiinalaiset omistajat –  "Etiopiasta voi tulla maailman tehdas"
 Injeralettuja viedään Etiopiasta ulkomaille, ja niitä voi saada Suomessakin.  Joona Pettersson

Vehnää välttelevät, nyt kuulolle: Tuleeko uusin superruoka Afrikasta? Etiopialaisesta perinneviljasta kiistellään jo Euroopassa


Summary: Median eteen seitsemän vuoden tauon jälkeen palannut tanskalaisprovokaattori puhuu Yle Uutisten haastattelussa peloistaan, häneen kohdistuneista syytöksistä ja alkoholismistaan.

The House That Jack Built (2018 elokuva)

Lars von Trierillä on maine. Oli kyseessä sitten hänen elokuvansa tai julkiset esiintymisensä, tanskalaisohjaaja on tottunut kohahduttamaan.
 Eikä ihme, sillä siinä hän on ollut hyvä. Von Trierin elokuvissa hyvistä ihmisistä kuoriutuu hirviöitä eivätkä parhaatkaan aikeet estä pahinta tapahtumasta.
 Cannesin laitamilla sijaitsevassa huvilassa kameran eteen istuu kuitenkin 62-vuotias mies, joka on kaikkea muuta kuin se itsevarma provokaattori, joka pyörittää lehdistöä pikkusormensa ympärillä, suu itsetietoisessa hymyssä.
 Tutiseva, harmaantunut von Trier puhuu hitaan vaivalloisesti. Hän vaikuttaa aralta, ikäistään vanhemmalta ja hauraalta.
 – Minua uhattiin viidellä vuodella vankeutta Marseillessa sen takia, mitä sanoin  Melancholian  lehdistötilaisuudessa. Se oli shokki. Linnatuomio olisi varmaan tappanut minut, von Trier sanoo.
 Lars von Trier opastaa Melancholian näyttelijäkaartia: kuvassa Kiefer Sutherland, Kirsten Dunst, Alsexander Skarsgård ja Charlotte Gainsbourg. Christian Geisnaes
 Ei-toivottu henkilö
 Cannesin elokuvajuhlat vuonna 2011 olivat käännekohta von Trierin uralla.  Melancholia -elokuvan esitystä seuranneessa lehdistötilaisuudessa häneltä kysyttiin hänen saksalaisista sukujuuristaan.
 – Luulin olevani juutalainen, mutta olinkin natsi, ohjaaja vitsaili.
 Von Trier yritti rimpuilla irti tilanteesta, mutta puhui itsensä yhä syvemmälle suohon. Lopputuloksena oli  porttikielto Cannesiin .
 Kollegansa uraa vierestä seurannut tanskalaisohjaaja  Thomas Vinterberg on kuvaillut  von Trierin kokeilleen kerta toisen jälkeen, mikä kaikki hänelle sallitaan.  Melancholian  lehdistötilaisuudessa seinä tuli vihdoin vastaan.
 Hitler-kohun jälkeen von Trier kieltäytyi kaikista haastatteluista. Kaksi vuotta myöhemmin hänen seuraavaa elokuvaansa  Nymphomaniacia  kommentoivat vain näyttelijät .
 Lars von Trier ja Nymphomaniacin näytelijäkaartia. Vasemmalta oikealle: Stacy Martin, Lars von Trier, Shia LaBeouf, Jamie Bell, Udo Kier, Uma Thurman, Sophie Kennedy Clark, Willem Dafoe, Mia Goth, Stellan Skarsgård, Christian Slater, Nicolas Bro, Charlotte Gainsbourg ja Connie Nielsen.  Casper Sejersen
 Kieltäytyminen haastatteluista ei estänyt ohjaajaa provosoimasta.  Nymphomaniacin  ensi-illassa Berliinin elokuvajuhlilla ohjaaja astui kameroiden eteen t-paidassa, jota koristivat Cannesin elokuvajuhlien palmunlehvä ja sen alla teksti: Persona Non Grata.
 Viime vuonna porttikielto kumottiin. Monta vuotta työn alla ollut  The House That Jack Built  oli von Trierin paluulippu Cannesiin ja julkisuuteen.
 Rikoksen elementit
 Väkeä virtaa ulos Cannesin festivaalipalatsista aamupäivän aurinkoon. Käynnissä on  The House That Jack Builtin  lehdistönäytös, joka on monelle katsojalle liikaa. Elokuva-alan ammattilehti Variety raportoi paikan päältä, että  yli sata median edustajaa kävelee ulos  kesken näytöksen.
 – Elokuva on iljettävä, yksi tuohtuneista toimittajista kommentoi lehdelle.
 The House That Jack Built  on elokuva sarjamurhaajasta, joka pitää itseään taiteilijana ja murhiaan taideteoksina. Se on haastava elokuva, josta jotain irti saadakseen täytyy olla valmis kestämään paljon.
 Elokuva vie katsojansa kirjaimellisesti Helvettiin, jossa sarjamurhaaja Jack (Matt Dillon) tekee tiliä elämästään. Keskustelukumppanina on Danten _Helvetistä _tuttu opas Vergilius, jota näyttelee vastikään edesmennyt Bruno Ganz.
 Lars von Trierin uusimmassa elokuvassa Matt Dillon esittää urastaan tiliä tekevää sarjamurhaajaa. Christian Geisnaes
 Murhat ovat elokuvan ranka: viisi episodia toinen toistaan julmempaa, nihilististä väkivaltaa. Episodeissa muun muassa metsästetään lapsiperhettä ja silvotaan sinisilmäistä tyttöystävää.
 – Noiden parin kohtauksen takia olin kieltäytyä Jackin roolista. Metsästyskohtaus oli niin raskas, että kuvattuamme sen menin kotiin ja itkin, Dillon kertoo.
 – Mutta Lars on sellainen. Se on niin kuin hän sanoo  Valtakunta -sarjansa lopputeksteissä: ei ole hyvää ilman pahaa.
 Talo, jonka Lars rakensi
 ”Olen nähnyt kaiken,” hitaasti sokeutuva Selma Jezkova (Björk) laulaa junan rullatessa halki idyllisen maalaismaiseman yhdessä  Dancer in the Dark  -elokuvan musikaalikohtauksista.
 Vuonna 2000 ensi-iltansa saanut musikaalielokuva toi von Trierille Cannesin Kultaisen palmun ja  I’ve Seen it All  -kappale Björkille hänen toistaiseksi ainoan Oscar-ehdokkuutensa.
 Mutta koska kyseessä on Lars von Trier -elokuva, on hyväsydäminen Selma jo mainitussa kohtauksessa matkalla kohti elokuvan kylmäävää loppua.
 Charlotte Gainsbourg ja Willem Dafoe olivat pääosissa vuonna 2009 ensi-iltansa saaneessa Antichristissa. Filmikamari
 Isossa osassa von Trierin elokuvista naispuolinen päähenkilö joutuu kärsimään maailman pahuudesta. Ohjaajaa on syytetty sadistiksi ja naisvihaajaksi, vaikka toisaalta hän on kuvannut elokuviensa naiset usein lähes pyhimyksinä ja miehet hirviöinä.
 Von Trierin elokuvat myös muistetaan erityisesti niiden pääosissa nähtävien näyttelijättärien roolisuorituksista.  Breaking the Waves  (1996) ei olisi sama ilman Emily Watsonin esittämää puhdassydämistä Bess McNeilliä eikä  Dogville  (2003) yhtään niin tehokas ilman yhden parhaista roolisuorituksistaan tekevää Nicole Kidmania. Eikä  Dancer in the Dark  niin pohjattoman musertava ilman Björkiä.
 Tarinassa on kuitenkin myös toinen puoli. Björkin rooli Selmana on jäänyt hänen uransa ainoaksi elokuvarooliksi. 20 vuotta sitten huhuttin laulajan ja ohjaajan erimielisyyksistä, mutta #metoo-kampanjan myötä Björk on kertonut joutuneensa kuvauksissa ohjaajan ahdistelemaksi.
 Von Trier on kiistänyt väitteet. Ohjaaja on myös haastatteluissa  yrittänyt painaa villaisella  syytökset yhtiökumppaninsa Peter Albæk Jensenin epäasiallisesta käytöksestä kaksikon perustamassa Zentropa-tuotantoyhtiössä. Von Trierin elokuvat tuottanutta Jenseniä on syytetty muun muassa  firman työntekijöiden ja harjoittelijoiden koskettelusta .
 Guardian-lehden joulukuisessa haastattelussa  von Trieriltä kysyttiin  huhusta, jonka mukaan hän oli Dogvillen kuvauksissa riisunut itsensä alasti Nicole Kidmanin edessä.
 – Nicole oli valmis tekemään lisää elokuvia kanssani eli ei se voinut häntä pahasti shokeerata, ohjaaja vastasi.
 Nicole Kidman näytteli Dogvillen pääroolin. Rolf Konow
 Jäljet johtavat sylttytehtaalle
 The House That Jack Built  on monta eri asiaa. Pinnalta se on inhottavuuteen asti realistinen kuvaus empatiaan kykenemättömän murhaajan elämästä. Pinnan alla se on tekijänsä näköinen essee ihmisen pahuudesta ja taiteen historiasta. Ja sitten se on vielä Lars von Trierin omaelämäkerta.
 Viimeisin kalskahtaa tekotaiteelliselta ja teennäiseltä. Eihän von Trier sentään ole murhaaja. Silti juuri tätä näkökulmaa elokuva tyrkyttää suoltamalla viittauksia ohjaajan teoksiin, hänen uraansa ja hänen aloittamiinsa kohuihin.
 Hirtehisimmässä kohtauksessa murhaaja palaa rikospaikalle pakkomielteisesti yhä uudestaan, koska hän on varma, että häneltä on jäänyt veritahra huomaamatta. Se on suora viittaus ohjaajan pakkomielleoireisiin.
 Toisessa kohtauksessa Vergilius arvostelee Jackin tapaa kuvailla kertomustensa naishenkilöitä. Puheenvuoro kuulostaa tismalleen samalta kuin von Trierin elokuville suunnattu kritiikki.
 Matt Dillon on von Trierin uusimman elokuvan nimiroolin Jack. Christian Geisnaes
 Kun kysyn ohjaajalta onko hän Jack, hän hymähtää. Sitten hän sanoo olevansa Jackin kiltti puoli. Sellainen, joka ei tapa ketään.
 – En ole väkivaltainen. Oikeastaan pelkään väkivaltaa todella paljon. Mutta mitä enemmän ihmiset tietävät, sitä vähemmän he pelkäävät. Uskon, että väkivalta kiehtoo meitä kaikkia. Meillä Tanskassa on esimerkiksi tv-kanava, joka näyttää pelkästään Hitleriä, von Trier sanoo ja naurahtaa.
 Myös Matt Dillon puolustaa elokuvan julmuutta.
 – Ymmärrän hyvin miksi se aiheuttaa pahaa oloa. Elokuva on järkyttävä. Sen on tarkoituskin olla sitä. Liian usein elokuvissa väkivalta esitetään tavalla, jossa joku henkilö räjähtää ja se on jotenkin hienoa. Tämän elokuvan kuvaama väkivalta on lähempänä sitä, mitä väkivalta oikeasti on.
 Tanssi pimeässä
 Sonning-palkinto on Tanskan suurin kulttuuripalkinto. Sen ovat saaneet muun muassa Sir Winston Churchill, kirjailija Simone de Beauvoir ja arkkitehti Alvar Aalto.
 Palkittujen joukossa on myös kolme elokuvaohjaajaa: Ingmar Bergman, Michael Haneke - ja viime vuonna Lars von Trier.
 Von Trierin palkintoperusteluissa hänen sanotaan edistäneen eurooppalaisen elokuvan kehitystä toimimalla kaukana valtavirtaelokuvien areenasta.
 Sonning-palkinnon myötä ohjaaja astui ensimmäisen kerran kunnolla julkisuuteen sitten  Melancholia -kohun. Videoidussa  palkintohaastattelussa  hän kertoo pyrkivänsä paranemaan kokonaan alkoholismistaan.
 Edes Cannesissa hän ei vanhaan tapaansa lyö leikiksi puhuessaan ongelmastaan.
 – En käytä alkoholia kuin Bukowski. Se on minulle enemmänkin lääkettä. Tarvitsen sitä, kun minua pelottaa ja minun täytyy työskennellä. Tänään olen juonut kaksi olutta, mutta en uskoakseni ole humalassa, ohjaaja toteaa ilmeisen vakavana.
 Antichrist-elokuva sukelsi hahmojensa mielten synkkiin syvyyksiin. Filmikamari
 Pelkoja tanskalaisella riittää. Hän matkustaa vain maata pitkin, koska pelkää lentämistä. Hän pelkää ahtaita paikkoja. Sosiaalisten tilanteiden pelko on estänyt häntä saapumasta kuvauksiin. Hän on sanonut pelkäävänsä kaikkea muuta paitsi ohjaamista.
 Peloistaan huolimatta von Trier on elokuvissaan aina katsonut suoraan kohti mitä vaikeimpia aiheita: pahuutta, masennusta, addiktioita. Asioita, jotka ihmisessä ovat vialla.
 The House That Jack Built  on askel syvemmälle. Taide ja pahuus kulkevat rinta rinnan muun muassa Eugène Delacroix’n  Dante ja Vergilius Helvetissä  -maalauksen ja Bob Dylanin  Subterranean Homesick Blues  -videon toisinnoissa.
 Koko elokuvan tunnelma on toivoton kuin joutsenlaulu. Cannesin esitysten jälkeen sitä verrattiin itsemurhaviestiin. Von Trier itse on sanonut, ettei hän jaksa tehdä ihan heti ainakaan pitkää elokuvaa.
 – Seuraavaksi aion tehdä harjoitelmia, etydejä. Kymmenminuuttisia mustavalkoisia lyhytelokuvia pohjoismaisten näyttelijöiden kanssa. Ne tulevat olemaan kuin sormiharjoituksia, hän kertoi Sonning-palkintohaastattelussa.
 Paluu rikospaikalle
 Kaikista tempuistaan vanha vihtahousu ei ole päässyt. Lars von Trier päästää yhä suustaan sammakoita.
 Niiden logiikka on tämä: Von Trier kertoo vitsin, jonka sitten heti peruu - vain voidakseen kumota perumisen taas uudella letkautuksella.
 Kysyn von Trieriltä, mitä mieltä hän on siitä, että häntä kutsutaan naisvihaajaksi.
 – Naisvihaajaksi? hän ihmettelee, niin kuin ei olisi kuullut sanaa koskaan ennen tai niin kuin ei olisi käsitellyt juuri samaa syytöstä uudessa elokuvassaan.
 Von Trier hiljenee. Hän tuntuu miettivän pitkään. Sitten hän avaa suunsa.
 – Vihaan äitiäni, hän naurahtaa.
 – Tai en minä äitiäni vihaa... vaikka hän oli kyllä feministi... mutta ei se tietysti tee hänestä pahaa ihmistä...
 Tämä vitsien ja niiden perumisten litania tuo mieleen  Melancholian  lehdistötilaisuuden ja ohjaajan onnettomat natsivitsit. Ehkä Lars von Trier on kuin onkin kuin Jack, eikä voi impulsseilleen mitään, edes lääkittynä.
 Sitten von Trier vakavoituu. Hän kertoo saaneensa äitinsä aatteista paljon näköaloja elokuvilleen. Mutta myös jotain muuta.
 – Äitini oli erittäin neuroottinen. Olen perinyt häneltä paljon sellaista. Jos kysyin häneltä, että kuolenko minä tänään, kuolenko minä tänään, hän vastasi vain, että ei sitä voi tietää.
 Matt Dillon ja Uma Thurman. Christian Geisnaes
 The House That Jack Built on elokuvateattereissa nyt.

Tanskalainen kohuohjaaja Lars Von Trier Ylelle: "Linnatuomio olisi varmaan tappanut minut"


Summary: Sadat metsälajit ovat uhanalaisia sen takia, että metsät ovat nuoria ja sieltä puuttuu vanhaa puuta.

Käävät ja monet metsän kovakuoriaiset voivat huonosti.
 Tuoreen  tiedon mukaan uhanalaisia lajeja, kuten lukuisia kääväkkäitä ja kovakuoriaisia on eniten metsissä. Metsien lajeista joka kymmenes on uhanalainen.
 Suurimpina syinä uhanalaisuuteen ovat vanhojen metsien vähäisyys ja metsien kuolleen puun eli niin sanotun lahopuun pieni määrä metsissä. Lahopuuta ja sen määrää on seurattu sen tärkeyden takia reilun parinkymmenen vuoden ajan.
 Tuoreet tulokset eivät mairittele, sillä lahopuuta ei ole käytännössä syntynyt lisää juuri lainkaan. Vaikka Suomessa on metsämaata miljoonia hehtaareja ja puuta enemmän kuin satavuotisen mittaushistorian aikana, lahopuuta on metsissä yksittäisiä puunrunkoja hehtaarilla. Hehtaarilla kasvaa talousmetsässä tavallisesti lähemmäs tuhat puuta.
 Jani Saikko / Yle
 Lahopuuta löytyy metsien inventointitietojen mukaan koko maasta tavallisesti vähän alle kuusi kuutiometriä hehtaarilla. Luku on ollut aika lailla samalla tasolla parikymmentä vuotta. Lahopuuta on tarkoitus jättää, jotta metsiin saataisiin takaisin metsätalouden hävittämiä vanhan metsän olosuhteita. Lahopuun on arvioitu olevan 4000-5000 lajin koti ja iso osa uhanalaisista lajeista on riippuvainen siitä.
 Näitä korpikolvia, peikonmaljoja, hömötiaisia ja muita melko näkymättömiä lajeja on eniten eteläisessä Suomessa. Sieltä myös löytyy vähiten lahopuuta. Metsätietojen mukaan eteläosassa maata eli linjan Keski-Pohjanmaa Pohjois-Karjala eteläpuolella lahopuuta on lähes puolta vähemmän kuin maassa keskimäärin.
 – Lahopuuta olisi helppo lisätä. Siihen nähden kuvaajan osoittama tulos tuntuu uskomattomalta. Kuvasta näkyy selvästi, että lahopuuta on kertynyt kymmenessä vuodessa keskimäärin vain puoli kuutiota hehtaarille eli käytännössä alle yksi puunrunko. Emme ole tehneet yhtään mitään, naurahtaa ekologian professori  Janne Kotiaho  Jyväskylän yliopistosta nykyisille saavutuksille.
 Lahopuuta kyllä syntyy kun metsien hakkuupaine vähenee. Tämä näkyy siinä, että metsätalouden käytöstä poistetuilla Etelä-Suomen suojelualueilla lahopuuta on syntynyt reilusti lisää. Vaikka suojelualueet ovat pieniä, sinne kertynyt kuoleva puu vaikuttaa koko lahopuukuvaan Suomessa. Etelä-Suomessa kasvaa suurin osa maan metsistä.
 Yle uutisgrafiikka
 Yle Uutisgrafiikka
 Viimeisimmän lajien uhanalaisarvion mukaan suurin syy ja uhka lajeille on metsien käyttö – pitkälti tällä hetkellä ennätystasolla olevat hakkuut. Metsissä ja erityisesti eteläisen Suomen rehevämmissä metsissä elää melkein puolet arvioiduista 22 000 lajista. Arvion mukaan metsien lajeista yli 800 on uhanalaisia. Näistä kolmannes on vanhan metsän lajeja.
 Suomen luontopaneelin puheenjohtaja, professori Kotiahon mukaan tilanne olisi voinut olla arviossa vieläkin huonompi nopeasti lisääntyneiden hakkuiden takia. Metsiin kuitenkin jätetään sertifiointien ja hyvän metsäkäytön ohjeiden mukaisia säästöpuita. Lähes koko maan kattavissa sertifikaateissa jätetään säästöpuita eli potentiaalista lahopuuta noin 10 runkoa hehtaarille. Riippuen rungon koosta, tästä voisi tulla aikanaan 10 kuutiota lahopuuta hehtaarille.
 Jouni Immonen / Yle
 Metsäala on käyttänyt uusimpana vähän nopeampana keinona lahopuun tekoon myös hakkuiden yhteydessä katkottuja puutuppeja eli pökkelöitä. Tämä myös sen takia, että elävänä jätetystä säästöpuusta ei ole pitkään aikaan kotia lahopuulajeille, mitä suurin osa uhanalaisista lajeista kaipaa.
 Metsäala on yhteisrintamassa käynyt läpi metsänomistajille annettavaa neuvontaa, jossa korostetaan säästöpuiden tarvetta. Metsäteollisuudessa korostetaan, että muutokset ovat metsissä hitaita. Lahopuusta on meneillään myös erillinen alan kampanja.
 – Viimeisen neljän vuoden aikana tahtia on kiristetty ja lisätty toimia, mutta fakta on se, että kuolleen puun määrä metsissä lisääntyy hitaasti. Tekopökkelöt ovat keino, millä lisääntymistä saadaan nopeutettua, vastaa metsäasioiden päällikkö  Matti Mäkelä  alan yhteisestä Metsäteollisuu ry:stä.
 – Aloitimme myös harvennusten yhteydessä tekopökkelöiden tekemisen pari vuotta sitten ja suosittelemme sitä, että yksittäisiä tuulenkaatoja ei korjattaisi, vaan ne jäisivät metsään monimuotoisuusmielessä, listaa ympäristöpäällikkö  Janne Soimasuo  Metsä Groupilta omia toimia.
 Esimerkiksi Metsä Group on  päivittänyt  omat ympäristötavoitteensa vuoteen 2030 asti, missä luvataan turvata myös metsien monimuotoisuus muun muassa lahopuilla. Soimasuon mukaan säästöpuut alkavat olla ratkaisevia valintoja tekeville metsänomistajille tuttuja.
 Säästöpuita jätetty jo pitkään, mutta lahoa ei synny nopeasti
 Metsänhoidon suosituksia muutettiin parikymmentä vuotta sitten ja inventointitietojen mukaan suurin osa jätetyistä säästöpuista on edelleen elävää puuta. Kahdessakymmenessä vuodessa hakkuuaukoille jätetyistä puista vain osa on ehtinyt kuolla.
 Säästöpuiden kuoleminen ja lahoamisen alkaminen voivat professori Kotiahon arvion mukaan kestää sata vuotta. Toimien hitauden takia, hän puhuu lajeja uhkaavasta sukupuutosta.
 – Tuo hiljainen tappaja on lähempänä kuin aikaisemmin, Kotiaho tiivistää.
 Viimeisimmän uhanalaisarvion mukaan metsälajien sukupuuton uhka on lähempänä, sillä lajien uhanalaistumista ei ole pystytty pysäyttämään. Suomen lajien uhanalaisuusaste ja sitä kautta mahdollinen sukupuuton uhka on viiden tutkimuskerran jälkeen jatkuvasti noussut. Nyt reilusti yli joka kymmenes laji oli uhanalainen.
 Muutokset luonnossa voivat olla nopeita
 Luonnossa yksittäisten lajien tilanne voi muuttua nopeastikin. Muutos näkyy alla olevasta kuvasta, jossa esimerkiksi lahopuiden ystävänä tunnettu kovakuoriaisten ryhmä on sekä taantunut että vahvistunut.
 Yle Uutisgrafiikka
 Vahvistuminen ei välttämättä johdu siitä, että metsiin on jätetty esimerkiksi säästöpuita.
 – Ilmaston lämpeneminen on auttanut lajeja, jotka elävät metsissä, arvelee uhanalaisarvioinnissa mukana ollut Luonnontieteellisen keskusmuseon yksikönjohtaja  Aino Juslén .
 Juslén haluaa luoda uskoa siihen, että ihmiset pystyvät parantamaan nykyistä uhanalaisuustilannetta. Hän perään kuuluttaa lahopuun lisäämistä metsiin suojelualojen lisäämisen lisäksi. Professori Kotiahon mukaan lahopuuta tarvittaisiin lähes kymmenkertainen määrä, että tilanne olisi lahopuusta riippuvaisten lajien ja samalla yleisemmin monimuotoisuuden kannalta turvallisempi. Silloin metsissä olisi lahopuuta keskimäärin 30 kuutiota hehtaarilla.
 Valtion Metsähallituksen metsäyhtiön kestävän kehityksen metsäpäällikkö  Antti Otsamo  epäilee ihmisen voimia luonnon edessä. Yksi arvio Pohjois-Suomen myös suojelualuiden lahopuun määrän vähentymisestä on se, että siellä ei ole ollut kovia myrskyjä pitkään aikaan. Otsamon mukaan Metsähallituksessa on sekä viime aikoina tiukennettu ohjeita että jo pitkään tehty lahopuuta.
 Pohjois-Suomen suurimman metsänomistajan työ ei viimeisten tietojen valossa ole kuitenkaan lisännyt lahopuuta. Koko maan lahopuusta reilusti yli puolet on Metsähalliltuksen mailla.
 – Olen sanonut suojelusta huolehtiville, että älkää kuulkaa huolehtiko lahopuusta. Sitä meillä tulee olemaan lähivuosikymmeninä yltähyväin, Otsamo viittaa myrsky- ja muihin mahdollisiin tuhoihin ilmaston muuttuessa.
 Osa nykyisistä lahopuista eteläisessä Suomessa on syntynyt 2010-luvun myrskyjen jäljiltä.
 Kärsivällisyyteen vetoaminen ja monimuotoisuustyön tuloksien odottaminen ovat professori Kotiahon mukaan tuttua jo vuosikymmenien takaa. Professori hakee vauhtia tuoreen uhanalaisuusarvion tuloksista, joissa on viitteitä siihen, että metsälajien osalta uhanalaisuuskehitys olisi tasaantumisen tai parantumisen sijaan kiihtymässä.
 – Metsätalouden aiheuttaman kestävyysvajeen takia tekoja monimuotoisuuden eteen on lisättävä merkittävästi ja nopeasti.
 Suomi on sitoutunut viimeksi vuosikymmenen alussa yhdessä muiden EU-maiden kanssa kansainväliseen sopimukseen, jonka mukaan luonnon monimuotoisuuden köyhtyminen pysäytetään vuoteen 2020 mennessä. Kolme vuotta sitten  tehdyssä  sopimuksen etenemisen arviossa päädyttiin siihen, että tavoitteeseen ei päästä.
 Tenho Tornberg / Yle
 Lue myös:
 Uusi arviointi: Joka yhdeksäs Suomen eliölajeista on uhanalainen – varsinkin monille lintulajeille voidaan sanoa pian heippa
 Punainen lista
 Uusi suurselvitys paljastaa: Suomen luonnolla menee entistä huonommin

Tuhannet lajit hakevat lahopuuta talousmetsistä, turhaan – Huippuekologi: Hiljainen tappaja lähempänä


Summary: Naisen seksuaalisuus ei enää ole tabu, mutta miehen seksuaalisuudesta ei uskalleta edes puhua, pohtii Paula Tiessalo blogissaan.

Blogi Ylen uutis- ja ajankohtaistoiminnan blogeja kirjoittaa joukko oman alansa tarkkaan tuntevia toimittajia. > Kaikki uutisten blogit löydät täältä
 Kirjoitin vastikään Yle uutisiin jutun perinteisen maskuliinisuuden rajoittavuudesta ja sen mahdollisesta vahingollisuudesta pojille ja miehille. Juttu perustui Yhdysvaltain psykologien yhdistyksen  psykologeille antamaan hoitosuositukseen . Sen mukaan tiukasti perinteistä maskuliinista roolia toteuttavilla miehillä on suurempia terveys- ja syrjäytymisriskejä kuin muilla miehillä.
 ”Eikö enää saa olla mies?”  kyseli joku lukija tuohtuneena.
 ”Onko maskuliinisuus muuttunut kirosanaksi?”  komppasi toinen.
 Vastaukset ovat helppoja: kyllä saa eikä ole. Juttu kirvoitti keskustelua miesten asemasta yhteiskunnassa ja parisuhteissa. Jotkut kokivat, että perinteisen maskuliinisuuden huonojen puolien esiintuominen demonisoi kaiken maskuliinisuuden.
 Onko miehenä oleminen sitten kriisissä?  Koska minä naisena en voi antaa asiasta omakohtaisia lausuntoja, kysyin asiaa seksuaalisuuden moniosaaja  Jouni Forsströmiltä . Hän on muun muassa ollut kirjoittamassa opaskirjaa BDSM-seksistä ja opiskelee parhaillaan seksuaalineuvojaksi.
 Sooloseksileluja hankkivaa naista pidetään itsenäisenä ja rohkeana, miestä "säälittävänä runkkarina".
 Keski-ikäinen, niin sanotun tavallisen miehen näköinen ja oloinen Forsström on yksi niistä, jotka kaipaavat lisää ja suorempaa puhetta miehistä ja maskuliinisuudesta. Hänelle maskuliinisuus tarkoittaa jämäkkyyttä, luotettavuutta, asioista huolehtimista ja heikompien puolustamista ilman pullistelua.
 Hänen mukaansa osa pojista ja miehistä kasvaa häpeämään sukupuoltaan  ja siihen liitettyjä odotuksia. Kaikki pojat eivät saa tukea kasvulleen maskuliinisiksi miehiksi. Kasvatusperiaatteet ja yhteiskunta muokkaavat ihmisiä.
 – Maskuliinisuus tuntuu olevan vähän kielletty aihe. Kaikkien miesten ei tarvitse olla maskuliinisia, mutta hyvä maskuliinisuus ansaitsee tukea siinä missä muutkin olemisen ja sukupuolen ilmaisemisen tavat.
 Jos on 20-30 vuotta vain tehnyt kuten käsketään, on vaikea tunnistaa omia halujaan.  Jouni Forsström
 Tällainen kasvatustapa aiheuttaa Forsströmin mukaan miehille identiteettiongelmia. Ei osata olla ylpeitä omasta itsestä, kehosta ja vaatia sille hyvää.
 – On paljon miehiä, jotka ovat kuin palvelija- tai kuhnuriyhdyskunta. Jos on 20-30 vuotta vain tehnyt kuten käsketään, on vaikea tunnistaa omia halujaan ja tarpeitaan, Forsström lataa.
 Miehille myös annetaan jatkuvasti ohjeita  siitä, minkälainen hänen pitäisi olla, jotta hän kelpaisi. Miehen pitäisi olla muuntuva kameleontti. Pitäisi olla äijä, rakentaa talo, korjata auto ja olla sellainen rakastaja, kuin nainen haluaa. Miehen oma halu on tabu, ja sen ilmaiseminen kiellettyä tai ainakin epäsopivaa.
 Kun naisen seksuaalisuudesta on viime vuosina alettu puhua avoimemmin, sallivammin ja iloisemmin, miehen seksuaalisuus on jäänyt paitsioon. Harvat jutut miehen seksuaalisuudesta koskevat useimmiten erektio-ongelmia tai haluttomuutta.
 Samalla kun naisille toitotetaan, että heillä on oikeus vaatia parempaa ja mielikuvituksellisempaa seksiä, vastuu siitä sälytetään miehille. Esimerkiksi sooloseksileluja hankkivaa naista pidetään itsenäisenä ja rohkeana, miestä "säälittävänä runkkarina". Tämä kiukuttaa miesten puolestapuhujaa.
 – Kun julkisesti kehotetaan vaatimaan parempaa seksiä, kukaan ei kyseenalaista naisten omia seksitaitoja. Miehiä sen sijaan vaaditaan olemaan hyviä rakastajia. Mutta miten sellaiseksi oppii? Pornoa ei saa katsoa eikä ainakaan mennä minnekään harjoittelemaan, Jouni Forsström ihmettelee.
 Moni mies kokee voimattomuutta vaatimusten edessä  ja kokee, ettei hänellä itsellään ole lupaa ilmaista omia halujaan. Asiasta ei kuitenkaan osata eikä ehkä uskalleta puhua kumppanin kanssa. Itsestään selvää on, että tästä aiheutuu hankaluuksia parisuhteeseen.
 Sitten Jouni Forsström pääsee kunnolla vauhtiin. Hän on huomannut, että monet miehet havahtuvat jossakin elämänsä vaiheessa siihen, että ovat eläneet kuin lampaat.
 On tärkeää ottaa vastuu omasta seksuaalisuudesta. Tämä koskee kaikkia sukupuolia.
 He tyytyvät niihin pieniin murusiin hellyyttä, mitä kumppania huvittaa milloinkin antaa. Mikään tai kukaan ei ole Forsströmin mukaan yhtä uskollinen kuin mies, joka odottaa edes vähän seksiä.
 Jos nyt vielä pystyt provosoitumiseltasi lukemaan , niin jatka toki, sillä asiaan on olemassa ratkaisu. Ja vieläpä yksinkertainen sellainen. Nimittäin kommunikaatio. Puhuminen. Kissan nostaminen pöydälle. Omien tunteiden ja tarpeiden sanoittaminen kumppanin kanssa.
 – Jos et muuta keksi, puhu naisesi alapäälle. Hymyile sille. Kun katsot sitä hyväksyvästi, olet jo puolitiessä naisen sydämeen.
 Toinen tärkeä asia on vastuun ottaminen omasta seksuaalisuudesta. Tämä koskee kaikkia sukupuolia. Ei voi vaatia parempaa seksiä, jos ei tunne omia halujaan ja tarpeitaan.
 Hyvä sooloseksi on ensimmäinen askel kohti hyvää seksiä toisen kanssa. Kun tunnet oman kehosi ja sen reaktiot, voit keskittyä paremmin myös kumppaniisi.
 Myös omia seksitaitojaan voi harjoitella  ja niitä kannattaa myös päivittää. Sama ruoka ei maistu monta päivää putkeen, miksi siis samanlaisena toistuva seksi maistuisi vuosikaudet?
 Ja lopuksi: arvosta itseäsi ja vartaloasi. Ole hyvä toiselle, mutta myös itsellesi. Hyvä mies osaa olla myös hyvä ihminen.
 Paula Tiessalo
 Kirjoittaja on Yle uutisissa työskentelevä toimittaja, jonka intohimona on yrittää ymmärtää itseään ja muita. Hän opiskelee parhaillaan seksuaalineuvojaksi.
 Lue lisää
 Tuukka Tervosen kolumni: Ei ole yhtä tapaa olla mies –
miehisyyteen kuuluu toksista maskuliinisuutta ja runoilevia mekkosankareita
 Amerikan psykologiyhdistys: Perinteinen miehen malli vahingoittaa monia miehiä ja poikia

Paula Tiessalo: Osa pojista ja miehistä kasvaa häpeämään sukupuoltaan ja on hukassa maskuliinisuutensa kanssa


Summary: Länsi- ja Itä-Suomessa on nollasta viiteen astetta pakkasta.

Sää on sunnuntaina epävakainen ja osassa Suomea voi tulla lunta tai räntää, kertoo Ilmatieteen laitos. Maan länsiosassa on pilvistä tai puolipilvistä sekä lumi- tai räntäsadetta. Päivällä on vain paikoin lumikuuroja.
 Maan itäosassa sataa lunta ja pilvistä on monin paikoin. Maan länsi- ja itäosassa mittari liikkuu päivällä nollan ja viiden pakkasasteen välillä. Pohjois-Pohjanmaalla ja Kainuussa sää on pilvistä tai puolipilvistä ja poutaista. Pakkanen paukkuu 2–8 asteen välillä.
 Lapissa sää on pilvinen ja lunta sataa. Pohjois-Lapissa lumisateet tulevat kuitenkin vain kuuroina. Lapissa lämpötila vaihtelee 10 ja 20 pakkasasteen välillä.
 Ajokeli voi olla huono Ahvenanmaalla, Varsinais-Suomessa, Uudellamaalla, Kanta-Hämeessä, Päijät-Hämeessä, Kymenlaaksossa, Etelä-Karjalassa, Pirkanmaalla, Keski-Suomessa, Etelä-Savossa, Pohjois-Savossa, Pohjois-Karjalassa ja Lapissa.
 Lue lisää  Ylen sääsivuilta .

Sunnuntaina tulee lunta ja räntää, suuressa osassa maata huono ajokeli


Vesikauhuiset pesukarhut riivaavat New Yorkin Manhattania. Asiasta uutisoivan CNN:n mukaan tänä vuonna Manhattanilta on löydetty jo neljä vesikauhua sairastavaa pesukarhua.
 Sairastuneet eläimet voivat tartuttaa puremalla vesikauhun ihmiseen tai eläimeen. Viranomaiset kehottavatkin kaupunkilaisia rokottamaan lemmikkieläimensä.
 – Kaupunki on tehnyt upeaa työtä pitääkseen villieläimet vapaana vesikauhusta, mutta joskus luontoäidillä on muita ideoita, osavaltion senaattori  Robert Jackson  sanoo tiedotteessa.
 Terveysministeriön mukaan yhdenkään eläimen tai ihmisen ei tiedetä saaneen tartuntaa Manhattanin pesukarhuilta tänä vuonna.
 Vesikauhutapaukset ovat olleet harvinaisia vuosien 2009-2011 jälkeen, jolloin New Yorkin Keskuspuiston alueelta löydettiin 138 vesikauhua sairastavaa pesukarhua.

CNN: Vesikauhuiset pesukarhut ovat palanneet Manhattanille


Summary: Maassa on yli 10 000 dialyysistä riippuvaista potilasta, joiden hoito on vaarassa.

Venezuelassa 15 munuaissairautta sairastunutta ihmistä on kuollut, koska he eivät saaneet dialyysihoitoa maan laajojen sähkökatkojen takia.
 – Eilisestä tähän päivään 15 ihmistä on kuollut dialyysihoidon puutteeseen, sanoo Francisco Valencia Codevida järjestöstä.
 – Munuaissairaiden ihmisten tilanne on nyt hyvin kriittinen. Maassa on yli 10 000 dialyysistä riippuvaista potilasta, joiden hoito on vaarassa sähkökatkojen vuoksi, Valencia totesi uutistoimisto AFP:lle.
 Venezuelan historian viime vuosien pahimmat sähkökatkot alkoivat torstaina iltapäivällä. Presidentti Nicolas Maduron mukaan 70 prosenttia katkoista on saatu korjattua lauantaihin mennessä.
 Maduron mukaan kyberhyökkäyksillä on pyritty estämään viranomaisia palauttamasta sähköjä.
 Virtaa saatiin pääkaupunki Caracasiin sekä Mirandan ja Vargasin osavaltioihin, mutta maan länsiosan osavaltiot olivat edelleen vailla virtaa ja monissa muissakin osavaltioissa sähköt pätkivät pahasti.

Venezuelan sähkökatkot ovat tappaneet 15 munuaispotilasta


Summary: Kansipäällystön lakko uhkaa ensi lauantaina.

Ulkomaan laivaliikenteen kansipäällystöä koskevan työriidan sovittelu jatkuu tänään. Perjantain sovitteluyritys ei tuottanut tulosta.
 Suomen Laivanpäällystöliitto antoi viime viikolla lakkovaroituksen ulkomaanliikenteeseen. Lakko alkaa ensi lauantaina, elleivät liitto ja työnantajapuolta edustava Suomen Varustamot pääse sopuun uusista työehtosopimuksista ennen sitä.
 Lakonuhka koskee ulkomaanliikenteen alusten kansipäällystöä ja sairaanhoitajia.

Ulkomaan laivaliikenteen työriitaa ratkotaan taas tänään


Tunisian terveysministeri  Abdel-Raouf El-Sherif  erosi tehtävästään lauantaina. Syynä eroon on 11 vauvan kuolema synnytyssairaalassa. Vauvat kuolivat mysteerisesti 24 tunnin sisällä.
 Terveysministeriö ja valtionsyyttäjät ovat aloittaneet asian tiimoilta tutkimukset. Kuolemien aiheuttajaksi epäillään veri-infektiota.
 Tunisialaiset ovat valittaneet julkisten palvelujen heikentymisestä vuoden 2011 vallanvaihdoksen jälkeen. Hallituksen arvostelijoiden mukaan julkinen sektori on laajalti korruptoitunut.

Tunisian terveysministeri erosi, kun 11 vauvaa kuoli sairaalassa vuorokauden sisällä


Summary: Popcorn-koneiden aiheuttamat tulipalot ovat erittäin harvinaisia elokuvateattereissa.

Elokuvateatterit & elokuvien esittäminen

Kun  Tero Lindqvist  palasi alkuviikosta lomamatkalta Intiasta, hän odotti pääsevänsä nukkumaan. Matkustamista oli takana 30 tuntia. Sitten soi puhelin.
 – Sain juuri kotioven kahvasta kiinni, kun elokuvateatterini työntekijä soitti. Hän sanoi, että nyt on paha tilanne, ambulanssi ja paloauto ovat paikalla. Siihen tippui matkalaukku, Lindqvist kertoo.
 Lindqvist omistaa Kotkassa kaksi elokuvateatteria, Kinopalatsin ja Trion. Kinopalatsin popcorn-kone oli syttynyt palamaan.
 Toinen työntekijä oli yrittänyt sammuttaa tulipaloa ensin sammutuspeitteellä, mutta kone oli siihen liian iso. Niinpä työntekijät olivat tyhjentäneet vaahtosammuttimen teatterin aulaan. Palomiehet olivat tuoneet paikalle isot puhaltimet.
 – Olin tietysti ensin huolissani siitä, oliko kenellekään sattunut mitään. Minua ei ensin päästetty sisään sankan savun vuoksi. Rakennus on vanha, eikä siinä ole savunpoistoluukkuja.
 Savua hengittäneet työntekijät pelastivat talon
 Tulipalo syttyi maanantaina iltapäivällä, joten näytökset eivät olleet vielä alkaneet eikä paikalla ollut asiakkaita. Kaksi työntekijää oli kuitenkin hengittänyt savua. Lindqvist kiittelee henkilökunnan toimintaa.
 – Palomestari kertoi, että he onnistuivat estämään erittäin pahan tulipalon. Samassa talossa on paljon asuntoja.
 Kun Lindqvist pääsi teatteriin sisään, aula oli vaahtosammuttimen jäljiltä valkoinen ja teatterissa oli pistävä haju.
 Cretorsin popcorn-koneita käytetään myös muissa Suomen elokuvateattereissa. Tero Lindqvist
 Lindqvist oli huolissaan etenkin Kinopalatsin valkokankaasta, koska savua oli paljon myös salin puolella.
 – Teimme kankaaseen valomittaukset ja luojan kiitos, eroa entiseen ei ollut. Kankaat teetetään aina mittojen mukaan ja niissä on kahden tai kolmen kuukauden toimitusaika. Teatteri olisi ollut pitkään kiinni.
 En ole ikinä kuullut, että elokuvateatterin popcorn-kone olisi syttynyt tuleen.  Aku Jaakkola
 Kinopalatsi oli silti suljettava, koska paikat piti siivota perusteellisesti. Osa näytöksistä peruttiin ja osa siirrettiin esitettäviksi Kotkan toiseen elokuvateatteriin Trioon, jonka saleissa on pienemmän valkokankaat kuin Kinopalatsissa.
 – Captain Marvelin ensi-illan piti olla täällä keskiviikkona, ja siihen oli varattu hirmuinen määrä lippuja ennakkoon. Kotkassa on aika paljon Marvel-faneja, jotka haluavat nähdä elokuvan suurelta valkokankaalta. Suurin osa heistä jäi odottamaan Kinopalatsin aukeamista.
 Samat koneet muuallakin käytössä
 Popcorn-koneiden tulipalot ovat erittäin harvinaisia. Sanomalehti Kaleva uutisoi vuonna 2006, kuinka Finnkinon teatteri Oulussa oli jouduttu evakuoimaan kärynneen popcorn-koneen vuoksi. Ylikuumenemiset tapahtuivat  kesällä  ja uudestaan  joulukuussa .
 Suomen elokuvateattereiden liiton toiminnanjohtajana yli kymmenen vuotta toiminut  Tero Koistinen  sanoo, ettei ole kuullut popcorn-koneen syttyneen tuleen ennen Kotkan tapausta.
 – Kaksi kertaa on käynyt niin, että digiprojektorin lamput ovat räjähtäneet. Niistäkään ei ole ollut asiakkaille vaaraa, Koistinen sanoo.
 Tero Lindqvist avaa Kinopalatsin tänään lauantaina. Olli Törönen / Yle
 Kotkan elokuvateattereissa on samanmerkkiset Cretorsin popcorn-koneet kuin esimerkiksi Biorexin teattereissa. Palanut kone oli melko uusi, sillä se oli hankittu vuonna 2013.
 – En ole ikinä kuullut, että elokuvateatterin popcorn-kone olisi syttynyt tuleen. Tämä herättää kyllä ajattelemaan, koska tulipalon syttyminen on tietysti mahdollista kovissa lämpötiloissa. Hyvä, että syttymissyy tutkitaan perusteellisesti, toteaa Biorexin toimitusjohtaja  Aku Jaakkola .
 Kattila kuumeni liikaa
 Tässä vaiheessa on selvinnyt, että Kinopalatsin tulipalon syynä oli todennäköisesti tekninen vika.
 – Kattilan ei pitäisi päästä kuumenemaan tietyn lämpötilan yli. Ylikuumenemissuoja ei jostain syystä toiminut, Tero Lindqvist toteaa.
 Hän arvioi, että tulipalosta koituu 15 000–20 000 euron vahingot. Vakuutus korvaa niistä suurimman osan.
 Mies on paiskinut koko viikon ympäri. Kinopalatsiin on hankittu uudet hyllyköt ja lipputulostimet. Herkkuosasto on uusittu ja teatteri on pesty lattiasta kattoon.
 – Rakenteisiin ei onneksi tullut vaurioita. Tulipalosta ei ole enää mitään merkkejä.
 Nurkassa seisoo jo uusi popcorn-kone. Sen työt alkavat tänään lauantaina, kun Kinopalatsin ovet avautuvat taas yleisölle.
 Kinopalatsin karkkihyllyt menivät tulipalon jälkeen uusiksi. Olli Törönen / Yle

Popcorn-kone tulessa, leffateatteri täynnä savua – lomamatkalta palannut yrittäjä sai karmean puhelun, kun astui kotiovestaan sisään


Summary: Pääministeri Juha Sipilä oli TV1:n Ykkösaamun vieraana kertomassa, miksi päätyi jättämään hallituksensa eronpyynnön.

Pääministeri  Juha Sipilä  (Kesk.) jätti  perjantaina hallituksensa eronpyynnön  presidentti  Sauli Niinistölle . Kesärannassa pidetyssä tiedotustilaisuudessa Sipilä perusteli päätöstään sillä, että yksi hallituksen keskeisimmistä hankkeista, sote-uudistus, jää toteutumatta. Tulos tai ulos, sanoi pääministeri.
 Hallituskumppanit ovat kertoneet yllättyneensä Sipilän päätöksestä. Kokoomuksen  Petteri Orpo  kertoi saaneensa tiedon asiasta vasta perjantaiaamuna.
 Missä vaiheessa Sipilä päätti, että sote-uudistus on kuopattu ja miksi asia tuli yllätyksenä myös hallituskumppaneille? Pääministeri Juha Sipilä oli lauantaina Ykkösaamun vieraana kertomassa päätöksestään.
 Ohjelman voi katsoa myös  Yle Areenassa.

Juha Sipilä kertoo päätöksensä taustoista – katso Ykkösaamun haastattelu


Summary: Uudistus on mahdollista tehdä yhdellä kaudella, jos se koskee vain sosiaali- ja terveydenhuollon järjestämisestä, Varhila sanoo.

Sosiaali- ja terveysministeriön ylijohtaja  Kirsi Varhila  sanoo, että sote-uudistuksen valmistuminen seuraavalla hallituskaudella riippuu siitä, mitä soteuudistuksella tarkoitetaan.
 Hänen mukaansa uudistus ei onnistu yhdessä hallituskaudessa, jos tavoitteena on saada mukaan monialaiset maakunnat isoine tehtäväkokonaisuuksineen ja uudenlainen valinnanvapaus.
 – Se on kyllä niin iso potti, kakku, mammutti, elefantti, että se ei onnistu yhdessä hallituskaudessa, hän sanoo.
 Varhilan mukaan uudistus on kuitenkin mahdollista saada aikaan yhdellä hallituskaudella, jos se koskee vain sosiaali- ja terveydenhuollon järjestämisestä.
 Vaikka uudistusta ei tällä vaalikaudella saatu valmiiksi, on palveluita kehitetty. Varihilan mukaansa palveluista on tehty yhteensopivampia, eikä tämä työ valu hukkaan, vaikka rakenneuudistusta ei koskaan tulisikaan.
 Myös tietojärjestelmiä on kehitetty. Varhila on huolissaan siitä, miten näiden järjestelmien kehittämistä voitaisiin viedä eteenpäin, vaikka sote kaatui. Varhilan mukaan valtiovarainministeriöön ollaan jo oltu yhteydessä siitä, miten ICT-järjestelmien kehittämisen rahoitusta voitaisiin jatkaa soten kaatumisesta huolimatta.
 Sote- ja maakuntauudistusta valmistelleet organisaatiot on ajettava alas syyskuun loppuun mennessä. Varhilan mukaan organisaatioiden työntekijöiden osalta tämä tarkoittaa käytännössä sitä, ettei määräaikaisissa työsuhteissa olevien työntekijöiden työsuhteita todennäköisesti jatketa.
 Varhila on ollut ministeriössä keskeisissä tehtävissä valmistelemassa soteuudistusta viime vaalikaudesta lähtien.
 Lue lisää:
 Sote-tulppa on johtanut sairaala- ja terveyskeskusrakennusten  myymiseen – Kuntaliitto:  "Se on parhaillaan käynnissä kiivaana"
 Sote-uudistuksen pitkä kuolinkamppailu – näin viimeiset päivät etenivät

STM:n ylijohtaja: Mammuttimaisen sote-uudistuksen tekemiseen ei riitä yksi hallituskausi


Summary: Keskustan puheenjohtaja Juha Sipilä sanoi Ylen Ykkösaamussa, että jos kannatus on yhtä huono kuin Ylen tuoreessa kannatusmittauksesssa, hän ei aio olla ehdolla Vantaan puoluekokouksessa 2020.

TV1:n Ykkösaamussa vieraillut ja "sote-partansa" ajanut keskustan puheenjohtaja, pääministeri  Juha Sipilä  kertoi jättävänsä paikkansa keskustan johdossa, mikäli eduskuntavaalien kannatus ei nouse  Ylen tämän viikon luvuista .
 Ylen kannatusmittauksessa keskustan kannatus laski ja oli 14,1 prosenttia.
 – Sehän on selvä asia, että tuommoisella tuloksella en ole Vantaalla ehdolla, Sipilä sanoi.
 Keskusta pitää puoluekokouksensa Vantaalla vuonna 2020.
 – Totta kai vaalitulos vaikuttaa siihen, katsonko, että minulla on oikeutta jatkaa puheenjohtajana. Äänestäjät ja puolueen kannattajat vaativat puheenjohtajalta tuloksia myös vaaleissa, Sipilä sanoi.
 Perjantaina Sipilä nähtiin Hämeessa monissa vaalitilaisuuksissa. Hän ei ottanut kantaa siihen, jatkaisiko hän kuitenkin keskustan johtajana vielä vaalien jälkeen, vuoden 2020 puoluekokoukseen asti.
 Sipilä: Sote-lait olivat perustuslain mukaisia – kyse tulkinnasta
 Sipilän mukaan sote ei kaatunut perustuslakiin tai hallituksen esityksen puutteisiin vaan opposition vastustukseen.
 Hänen mukaansa oppositio siirsi sotea kuin hankalaa putkiremonttia, joka siirtyessään vaikeutuu.
 – Näin on oppositio halunnut tehdä koko kauden ajan. Tällä on ollut valtava vastustus.
 Kun toimittaja  Pirjo Auvinen  kysyi Sipilältä, miksei eduskuntaan tuotu perustuslain mukaisia esityksiä, Sipilä mukaan kyse ei ollut perustuslain vastaisuudesta vaan perustuslain tulkinnasta.
 – Valmistelun perusteella ne (sote-esitykset) ovat perustuslain mukaisia, Sipilä vastasi.
 – Perustuslaki on koko ajan tulkintaa, Sipilä sanoi
 Sipilä viittasi terveyspalvelujen yhtiöittämiseen, joka oli esillä 2016. Yhtiömalli valittiin osittain siksi, jotta notifikaatiota ei tarvittaisi. Kun yhtiömalli kaatui, notifiointi nousi taas esille.
 – Maali liikkuu koko ajan. Parhaamme on tehty ja kuunneltu asiantuntijoita. Kyllä tämäkin olisi valmiiksi tullut, jos aikaa olisi vähän enemmän ollut.
 Taloudelle "vakavat seuraukset"
 Julkiselle taloudelle soten kaatumisella on Sipilän mukaan kalliit seuraukset. Soten valmisteluun on käytetty arviolta 200–300 miljoonaa euroa.
 – Julkiselle taloudelle tämä merkitsee sitäkin, että kustannusten kasvun hillintä siirtyy eteenpäin.
 Osa kunnista on jo yksityistänyt terveyskeskuksiaan yrityksille. Sipilä ennakoi, että kuntien ulkoistamiset yksityiselle sektorille jatkuvat.
 – Kyllä tällä vakavat seuraukset on.
 Eropäätös valvotutti
 Mitä eiliseen yllätysratkaisuus eli pääministerin eronpyyntön tulee, Sipilä kertoi nukkuneensa viime yön tavallista levottomammin, mutta pitävänsä tekoa oikeana.
 – Kieltämättä eilinen vielä valvotutti. En kadu. Pidän ratkaisua oikeana, pitää pystyä vetämään johtopäätöksiä. Olen hyvin sinut tuon ratkaisun kanssa, Sipilä kertoi.
 Hän kertoi pitävänsä epäonnistumisena sitä, ettei sote-uudistusta saatu maaliin. Siltä osin presidentin eronpyynnön jälkeen Mäntyniemestä käveli Sipilän mukaan epäonnistunut pääministeri.
 Vaalien läheisyys tai keskustan laskeneet kannatusluvut eivät Sipilän mukaan liity eron ajoitukseen.
 – Ei mitenkään. Tämä on ollut johdonmukaista koko ajan, miten olen toiminut.
 Sipilä on koko hallituskauden korostanut "tulos tai ulos" -periaatetta, eli jos riittävästi tuloksia ei synny, pääministerin pitää erota.
 Ero tuli kuitenkin vaalikauden näkökulmasta viime hetkillä.
 Eduskunnan vaalitauon alkuun olisi alkuperäisen aikataulun mukaan ollut yksi viikko aikaa.
 Myös hallituskollegat, kokoomuksen ja sinisten ministerit  Petteri Orpo  ja  Sampo Terho ,ovat kertoneet, että eivät olisi samassa tilanteessa eronpyyntöä tehneet.
 – Ei tässä pitäisi mitään yllättävää olla, eikä ajoitus riipu siitä, ovatko vaalit lähellä vai kaukana.
 – Olisin toiminut ihan samalla tavalla, vaikka sote olisi kaatunut marraskuussa.
 Keskusta piti torstai-iltana pääministerin virka-asunnossa Kesärannassa tilannepalaverin, jossa keskusteltiin soten ja koko hallituksen jatkon tilanteesta.
 Sipilän toisti eilisen viestinsä, että ratkaisu hallituksen erosta oli kuitenkin yksinomaan hänen eikä kokouksen kanta.
 "Asiat rullaavat"
 – Minä päätin, ja se on pääministerin päätös, Sipilä sanoi.
 Muun muassa oppositiopuolue SDP:n puheenjohtaja  Antti Rinne  on arvostellut Sipilää siitä, että Suomen heinäkuussa alkavan EU-puheenjohtajuuskauden lähestyessä maassa ei ole poliittisesti vastuullista hallitusta.
 Sipilä vakuutti, että Suomen asiat "rullaavat" hallituksen erosta huolimatta. Esimerkiksi Suomella on EU-puheenjohtajuusohjelma olemassa, ja Isis-taistelijoita koskeva asia valmistellaan kuten tähän saakka, eduskunta on päätöksentekokykyinen.
 – Kansalaisten tai Antti Rinteen ei tarvitse olla huolissaan. Kyllä kaikki asiat hoidetaan yhtä vastuullisesti. Eduskunnalla on mandaatti toimia, Suomella on EU-puheenjohtajuusohjelma olemassa.
 – Eli kyllä asiat rullaavat ja menevät eteenpäin nytkin, Sipilä vakuutteli
 – Takaan, että nämä viedään vastuullisesti eteenpäin.

Juha Sipilä Ylellä: En jatka keskustan johdossa, jos vaalitulos on 14,1 – "Selvä asia, että tuommoisella tuloksella en ole Vantaalla"


Summary: Valmistelua on havaittu alueella, jonne on koottu suurin osa maan ballistisista ohjuksista.

Pohjois-Korea näyttää satelliittikuvien perusteella valmistelevan ohjuksen tai avaruusraketin laukaisua. Asiasta kertoivat lauantaina muiden muassa BBC ja CNN.
 Aktiivisuutta on havaittu Sanumdongissa, jonne maa on BBC:n mukaan koonnut suurimman osan ballistisista ohjuksistaan.
 Aiemmin tällä viikolla yhdysvaltalainen CSIS-ajatushautomo kertoi Pohjois-Korean aloittaneen korjaustyöt Sohaessa ohjusten laukaisualustalla, jonka maa oli luvannut viime vuonna purkaa.
 CSIS:n mukaan työt Sohaessa alkoivat pari päivää Trumpin ja Kimin kiville karahtaneen Hanoin huippukokouksen jälkeen.
 BBC kertoo, että Sanumdongissa on nähty kulkevan suuria ajoneuvoja. Se on aiemmin tarkoittanut Pohjois-Korean ainakin valmistelevan jonkinlaisen ohjuksen viemistä laukaisualueelle.

Pohjois-Korea valmistelee ohjuksen tai raketin laukaisua – aktiivisuus lisääntyi Hanoin kokouksen jälkeen


Summary: Missään ei ole ikinä annettu yhtä kovaa rangaistusta vastaavasta rikoksesta.

Malesian kansalainen on tuomittu kymmeneksi vuodeksi vankeuteen islamin ja profeetta Muhammedin pilkkaamisesta sosiaalisessa mediassa.
 Julkisuuteen ei ole kerrottu tuomitun henkilöllisyyttä tai sukupuolta. Poliisin mukaan hän on myöntänyt syyllistyneensä kymmeneen sosiaalisen median väärinkäytökseen. Rangaistus yhdestä islamin loukkaamisesta somessa on yksi vuosi, joten oikeusistuin kertoi tuomion kymmenellä.
 Tuomion uskotaan olevan kovin islamin pilkkaamisesta koskaan annettu rangaistus.
 Myös kolme muuta malesialaista on syytteessä samanlaisesta rikoksesta. Yksi heistä on myöntänyt syyllistyneensä rikokseen ja joutuu oikeuteen maanantaina. Kaksi muuta on kieltänyt syytökset ja on vangittuna.

Malesia tuomitsi islamia arvostelleen kymmeneksi vuodeksi vankeuteen


Vantaalla Maauunintiellä syttyneessä huoneistopalossa on kuollut yksi ihminen.
 Päivystävä palomestari  Tommi Luhtaniemi  Keski-Uudenmaan pelastuslaitokselta kertoo, että huoneistoon jäänyttä ihmistä yritettiin pelastaa, mutta hän oli jo kuollut. Huoneisto tuhoutui palossa pahoin.
 Pelastuslaitoksen saapuessa paikalle kerrostalon rappukäytävä oli aivan savun täyttämä. Rappukäytävän kautta savua levisi muutamiin muihin huoneistoihin, ja ne kärsivät lieviä savuvahinkoja.
 Palo rajoittui yhteen huoneistoon, eikä muita henkilövahinkoja sattunut. Palo on sammutettu ja huoneistot on tuuletettu. Itä-Uudenmaan poliisi jatkaa tapauksen tutkintaa onnettomuuspaikalla.
 Keravan hätäkeskus sai ilmoituksen tulipalosta aamulla kymmenen jälkeen. Paikalle lähti yhdeksän pelastuslaitoksen yksikköä.

Yksi ihminen kuollut tulipalossa Vantaalla, asunto tuhoutui pahoin